text:
Inzuki kimwe n’andi matungo tumenyereye mu bworozi,nazo zigira uburyo bwo kuzorora,aho bazororera hitwa mu Ruvumvu cyangwa se Urwega.Aho bubaka uruvumvu
Uruvumvu rugomba kubakwa ahantu hujuje ibi bikurikira :
Ahitaruye insisiro n’inzira nyabagendwa mu rwego rwo kwirinda ingorane zatera igihe zakozwemo cyangwa zenderejweRetour ligne automatique
Ahantu hatari umuyaga mwinshi kandi hadakonja kuko inzuki zizirana na byoRetour ligne automatique
Ahantu hari amashyamba ya kimeza cyangwa ay’amaterano afite indabo inzuki zihovamo.
Uko uruvumvu rwubakwa
Uruvumvu cyangwa se Urwega rugomba kubakwa rwerekeye ahikinze icyoko cy’umuyaga n’imvura.Imirasire y’izuba nayo si myiza ku mizinga .Uruvumvu rugomba kugirirwa isuku ya buri gihe kugirango intozi ,inshishi,imiswa n’utundi dusimba tutaruzamo.
Gusuka umuzinga wa gakondo
Inzuki abantu bashyira mu mizinga ya kijyambere bazikura mu mizinga gakondo. Uko bikorwa:
Banza utange umwotsi mu muzinga ushaka gusuka no mu yindi byegeranye niba bihari;Retour ligne automatique
Sakambura uwo muzinga ndetse uwukizeho imyanda yose kugirango urwiru rutaza kubona aho rwihisha,Retour ligne automatique
Tangira uhakure ,ubuki n’ibinyagu ubipfundikirira mu kintu ariko wabanje kureba ko wabona urwiru,Retour ligne automatique
Uko uhakura usatira impuzo ,inzuki na zo niko zigenda zihunga kubera umwotsi zikibumbira mu mpuzo,Retour ligne automatique
Kugirango izo nzuki zitaza kugwa hasi,munsi yazo uhatega umuzinga,ku buryo ziramutse ziguye zawugwamo, uwo muzinga ariko ugomba kuba upfunduye,amakaderi ane yo hagati apfunduye,Retour ligne automatique
Nurangiza guhakura za nzuki zinagana imbere ku maso zihungurire icyarimwe mu muzinga hanyuma uhite uwupfundikira.Akuma gatangira urwiru ngo rudasohoka kagomba kuba kashyizweho mbere,Retour ligne automatique
Nihashira akanya ukabona mu maso y’umuzinga hari inzuki zinjira n’izindi zikubita amababa ariko zitaguruka,menya ko urwiru rwageze mu muzinga,Retour ligne automatique
Izisigaye muri wa muzinga wahakuye zikunkumurire hasi,imbere yaw a wundi wa kijyambere ku buryo inyinshi zibona uko zinjira,cyane cyane ibyana bidashobora kugurukaRetour ligne automatique
Uwo muzinga wa Gakondo uhita uwusubiza aho wari uri kugirango izagurutse n’izagiye gutara zibone umuzinga wazo ,aho kugirango zijye mu muzinga byegeranyeRetour ligne automatique
Reka inzuki zinjire mu muzinga wazo mushya,hanyuma uwuterure uwushyire aho uwa gakondo wari uri.Uyu wa gakondo uba wawukuyemo inzuki zose zasigayemo ukawujyana kure aho zitawubona,Retour ligne automatique
Igihe inzuki zikomeza kwinjira neza mu muzinga wawe kandi n’izaguruka hirya no hino zitangiye gutuza,uwusubizamo ya makaderi ane wakuyemo na twa tubaho ukanawupfundikira,Retour ligne automatique
Ahasigaye ni ugutegereza nimugoroba kugirango wimure umuzinga uwujyane aho ushaka.
Habaho ariko ubwo kubona urwiru bibanza kurushya nk’iyo mu muzinga wa gakondo washyizemo inzuki nyinshi ariko ukabona zihita zisohokana ubwira kandi nta zindi zinjira .Ubwo umenya ko urwiru rwasigaye mu muzinga wa gakondo ,ukawufata ukawucurika nyuma ukawutimbura hasi imbere y’isanduku ku buryo inzuki zose zose zari ziwurimo uzisuka hasi.Uhita uzishakamo urwiru warubona ukarushyira mu muzinga izindi nzuki zikarukurikiramo.Iyo utarubonye ushakira mu nzuki zaguye hasi cyangwa izibumbiye mu mahango y’umuzinga wamaze gusukura.Igihe cyose umuntu afata inzuki ibinyagu bifite ibyana byiza umuntu ashobora guhita abiha umuzinga wa kijyambere ,unzuki ashyizemo zigahita zibikoresha .Babyita “KWATIRA “.Babikata neza bakabifatisha umukwege mu makaderi nk’atatu cyangwa se ane.Bifite akamaro cyane kuko inzuki zidatinda kumenyera umuzinga ,Urwiru na rwo ruhita rubona aho rutera amagi kandi n’ibyo byana byo mu mu binyagu ntibiba bigipfuye ubusa.
Gusura umuzinga
Gusura umuzinga
Iyo bavuze gusura umuzinga ,baba bashatse kuvuga kuza kureba ko ubuki burimo cyangwa se guhakura ,no kureba imyororokere y’inzuki mu muzinga.Ibyo kandi bigendana no gucunga umutekano w’inzuki mu muzinga ,bareba uburwayi bwaba burimo no kurwanyaibyonnyi no guca kw’inzuki . Hari ibigomba kwitabwaho iyo umuntu agiye gusura umuzinga . Ibyitonderwa igihe bakora mu nzuki :
Ukora mu nzuki ntagira ubwoba ,aritonda ntakorane igihunga kugirango atagira ibyo abomboranya kuko inzuki zanga urusaku;Retour ligne automatique
Kwizibukira inzuki nabyo ni bibi;Retour ligne automatique
Imyambaro igomba kuba ifunze kugirango hatagira uruyuki rwinjiramo imbereRetour ligne automatique
Mbere yo kugira icyo ukora mu muzinga,ni ngombwa kubanza kuwuka umwotsi kuko umwotsi ubuz inzuki guhumeka bigatuma amahane yo kuryana agabanuka;Retour ligne automatique
Na none umwotsi mwinshi ni mubi kuko iyo utazishinjirije urazica burundu.Usibye kuzibuza guhumeka,iyo ziwumvise zihita zimenya ko zatewe,zigasahuranwa ubuki bwazo izimaze kubuhaga ntizibe zigifite amahane .Niyo mpamvu imizinga ifite ubuki itagira amahane nk’itabufite,Retour ligne automatique
Iyo uruyuki rurumye umuntu ahita akuramo urubori akoresheje urwara ,akohereza umwotsi aharumwe kugirango ubumara butanukira izindi zikarakara,Retour ligne automatique
Kumara igihe kirekire mu muzinga ,nabyo si byiza,niyo mpamvu uyikoramo agerageza kugira vuba,Retour ligne automatique
Gukora mu nzuki bigira igihe :amasaha meza ni mu gitondo kuva saa kumi n’ebyieri kugeza saa yine,no kuva sasa kumi za ni mugoroba kugeza saa kumi n’ebyiri,Retour ligne automatique
Iyo ushaka kureba mu muzinga ubanza kuwuka umwotsi ,ugategereza akanya gato kugirango zibanze ziwumve,ukabona kuwupfundura.Nyuma ugenda ukuraho utubaho dutwikiriye amakaderi usuzuma gusa,wayarangiza ukadusubizaho ugakomereza no ku yandi .Ni ukuvuga ko wirinda gukuraho utubaho twose icyarimwe.
Imirimo ikorwa igihe basura inzuki ni iyi :
Gushaka urwiru no kurebe ko rubyara ;Retour ligne automatique
Guteranya umuzinga n’uwundi iyo ari ngombwaRetour ligne automatique
Bareba ubwiyongere bw’inzuki ,bakagereka cyangwase bakagerekuraRetour ligne automatique
Gusimbuza amakaderi ashajeRetour ligne automatique
Kubuza insuki gucaRetour ligne automatique
Kureba ko harimo ubuki ngo buhakurweRetour ligne automatique
Kureba ko harimo ibyonnyi cyangwa se indwara.
Gushaka urwiru no kureba ko rubyara
Iyo umuzinga ufite urwiru ubibwirwa nuko ubona amagi mu nkongoro z’ibinyagu .Muri buri nkongoro haba harimo igi rimwe ,naho iyo ari menshi nta rwiru ruba rurimo.Ayo magi aba yaratewe n’impashyikuko nazo zitera amagi iyo zidafite urwiru.Inzuki zitagira urwiru bazita IMPEHE. Ushaka gufata urwiru kugirango arusimbuza urundi ,arabanza agatanga umwotsi mu muzinga,asuzuma amakaderi imwe ,imwe ahereye mu ruhande rumwe agana mu rundi ariko buri kaderi akayisubiza mu mwanya wayo.Icyo gihe batanga umwotsi muke naho umwotsimwinshi utuma rwihisha.Iyo rubonetse barufatisha intoki ebyiri (igikumwe na marere ) mu gituza cyangwa amababa.Nyamara habaho ubwo rutabonekeraho .Ubwo haba hasigaye kurushakira mu mpande z’umuzinga.
Guteranya umuzinga
Umuzinga ufite inzuki nkeya ku buryo zidashobora kwiyongera,bawuteranya n’undi ufite iziringaniye.Iyo mizinga iba irimo inzuki z’amayinga ugasanga nta rwiru ifite ,yaba kandi irufite ,rukaba rushaje Uburyo bwa mbere ,ni ugukoresha igipapuro
Nimugoroba uzana umuzinga ufite inzuki nkeya,ukawutereka hejuru y’uwo ushaka kuwuteranya nawoRetour ligne automatique
Upfumura igipapuro mo utwenge duto ukoresheje umwambi w’ikibiriti .Nta ruyuki rushobora kwinjira muri utwoc twenge;Retour ligne automatique
Umuzinga wo hasi urawupfundura ,ugakuraho n’utubaho dutwikira amakaderi,hanyuma ukawupfundikiza cya gipapuroRetour ligne automatique
Wa muzinga wo hejuru uwukuraho urubaho rwo hasi ukawutereka kuri wa wundi upfundikije igipapuro,Retour ligne automatique
Ni ukuvuga ko inzuki ziri muri iyo mizinga yombi ziba zitandukanyijwe n’igipapuro,Retour ligne automatique
Ubwo rero zitangira kurya cya gipapuro buhoro buhoro,impumuro yazo ikagenda iba imwe kuburyo zihura zamenyeranye zikaba zitakirwanye ,Retour ligne automatique
Harwana inziru gusa,urushaje rukicwa n’urutoRetour ligne automatique
Hashira icyumweru ugakuraho isanduku yo hejurur ikajyana n’amakaderi mabi ,ameza agasigara mu yo hasi
Uburyo bwa kabiri ni kuwegeranya imizinga ushaka guteranya ariko ku buryo irebana
Ubwo inzuki zo muri iyi mizinga yombo ,zisohoka zikubitana ibitugu.nyuma y’ictyumweru kimwe kirenga uhinduranya imizinga,umwe ukawushyira aho undi wari uri.Inzuki ntiziba zikimenye umuzinga wao ahubwo zitangira kwivangavanga zimwe zijya mu muzinga w’izindi ariko ntizirwane.Nyuma y’iminsi mike ,ushobora guteranya iyo mizinga yombi ugasigarana umuzinga umwe.
Kugereka umuzinga
Bagereka umuzinga iyo amakaderi yose yo mu isanduku yo hasi yaboshywe kandi afite ibyana byinshi.Iyo umuzinga washakaga guca ,ni ngomwa kubyitondera kuko ushobora gukomeza intego yawo n’ubwo uba umaze kugereka bwose.
Ubanza kwica amagome ,hanyuma ugafata amakaderi nk’atatu y’ibyana ukayashyira mu isanduku ugerekesha ,atatu ataboshye yayo agasimbura ay’ibyana.Inzuki ntiziba zigiciye ahubwo zizamuka vuba mu isanduku yo hejuru;Retour ligne automatique
Iyo igihe cy’ubuki kirangira inzuki zitarabona andi makaderi yo mu ngereko ,ibyiza ni ukugerekura ,naho ubundu ushobora gupfa.Indi mizinga bagerekura ni iyari isanzwe igeretrse ariko inzuki zikaba zaragabanutse zigata ingereko kubera igihr kibi cyangwa urwiru rubi.Icyo gihe isanduku isigaramo inzuki bayiha amakaderi meza.
Gusimbura amakaderi ashaje
Umuzinga umazemo inzuki igihe kirekire,amakaderi yawo arasaza.Ugasanga yarahindutse umukara inzuki zarayanze,ndetse n’urwiru rudateramo amagi,ahubwo ugasanga hatsindagiyemo intsinda.Hari ubwo ndetse ayo makaderi aba yarashitaguritse,amakaderi yo mu isanduku yo hasi niyo abanza gusaza kuko ariyo aba yarabanjemo inzuki,maze zikizamukira mu yo hejuru ayo hasi zikayata.Amakaderi mabi avanwa mu muzinga hagasigara ameza yuzuye isanduku imwe.Iyo ari igihe cy’ubuki ,amabi asimbuzwa amashya afite ibishashara ,haba ari igihe kibi umuzinga ukagerekurwa.
Kurwanya guca
Kugirango inzuki zice si byiza,ariko nibwo buryo bwo kongera imiryango yazo.Iyo ziciye rero izari mu muzinga ziba zigabanutse n’umusaruro wazo ukagabanuka.Inzuki zera cyane iyo ari nyinshi.Mu muzinga hashobora kuvamo amarumbo agera kuri ane,aya nyuma akaba ariyo mato .Inzuki zica igihe hariho ubuki.Ikizitera guca nuko ziba zabaye nyinshi mu muzinga ku buryo aho ziba haba habaye hato mu muzinga.Zishobora no guca ari nkeya ariko icyo gihe biterwa n’uko umuzinga wazo nawo uba ari muto ku buryo zibura urwinyagamburiro.Uruco rwa mbere rujyana n’urwiru rukuru,mu muzinga hagasigaramo igome riri hafi kuvukamo urwiru.Ikikubwira umuzinga umaze iminsi uciye ,nuko uwusangamo amagoma yapfuye.Umuzinga uahaka guca uwubwirwa nuko inzuki zawo zirara ifura (zirara inyuma y’umuzinga ).Bene uwo muzinga ugira imungu nyinshi ndetse iyo uwusuye ubonamo amagome.Icyo gihe bagerekera imizinga igihe,kandi bakayongeramo amaso zinyuramo kugirango mu muzinga hinjiremo umwuka uhagije.
Guhakura ,kuyungurura no kubika ubuki
Umuvumvu agomba guhakura amakaderi y’ubuki bupfundikiye byibura kuric bitatu bya kane by’ayo makaderi.Impamvu nuko ubuki budapfundikiye butabikika neza kuko busharira iyo bumaze igihe kirekire bubitse.Amakaderi afite ibyana byinshi bivanze n’ubuki natahakurwa.Iyo amakaderi y’ubuki n’ay’ibyana avanze mu ngereko no mu isanduku yo hasi,ay’ubuki yose arahakurwa,ay’ibyana akuzuzwa mu isanduku yo hasi.Ubuki bwahakuwe buyungururwa uwo munsi ,kuko iyo buraye burarushya.Bayungurura ubuki babanje gupfundura ubupfundikiye ariko bitonze ku buryo batonona inkongoro.Mu mashini ibukaraga ,amakaderi afite uburemere bungana agomba gutegana kugirango imashini itabyina mu gihe yikaraga.
Kugirango ibishashara bitangirika bakaraga ,babanza kugenza imashini buhoro ,kimwe cya kabiri cy’ubuki bwo mu ruhande rureba inyuma rw’amakaderi cyamara kuvamo ,bakayahindura.Ubwo barakaraga kugeza igihe ubuki bwo mu rundi ruhande bushiriyemo,bakongera bagahinrura kugirango bamaremo ubuki bwo mu ruhande rwasigaye,bakongera bagahindura amakderi kugirango bamaremo ubuki basizemo mbere.Ubuki bukimara gucishwa mu kayungirizo ,babushyira mu bubiko bwabugenewe.Hashira iminsi mike utwanda twose twabusigayemo (Ibishashara ,inzuki,ibyana n’ibindi )tukazamuka ,tukareremba hejuru yabwo noneho bakatubeyuza ikiyiko.
Ubuki iyo bubitse ntibukubaganywe ,bugenda bukomera bukamera nk’umucnaga ndetse bukageza niyo buba ikibumbe gikomeye.Kugirango babubike neza bagomba kubusekuza umwuko kugirango budakomera.Ubwo bwasekuwe cyane nta tuntu tumeze nk’umusenyi bugira nk’uko tuba mu budasekuye.
Kwimura umuzinga
Kuvana umuzinga ahantu uwujyana ahandi nyibyoroha buri gihe.Umuzinga wimurwa nimugoroba inzuki zose zamaze gutaha.Iyo bawujyana kure ,ingorane zishobora kuboneka nuko inzuki zishobora kubura umwuka zigapfira mu nzira.Bikunda kuba ku nzuki nyinshi mu muzinga.Kugirango zidapfa,amaso bayafungisha akayungiro kugirango umwuka ushobore kwinjira mu muzinga.Igipfundikizo gisanzwe bashobora kugisimbuza igipfundikizo cyakozwe mu kayungiro .Inzuki zimurwa zijya hafi utarenze m 300 ziragorana kuko intazi zigaruka aho umuzinga wazo wari uri . Kugirango zitazagaruka aho zamenyereye ,wimura umuzinga ariko ukagenda uwucumbikisha kugeza igihe uzawugereza aho ushaka kujya,byaba bitagushobokeye ukawujyana kure y’aho wawugeneye ukawumazayo igihe kugirango zibagirwe aha mbere.Nyuma kuwugarura hahandi wateganyirijwe kwimukira.Ni nako bikwiye kugenda iyo umuzinga bashaka kwimura baba bawukuye mu yindi bituranye ,naho ubundi uwimuriye hafi ,inzuki ziragaruka zikajya mu mizinga yari yegeranya n’uwazo. Uko imirimo y’ubworozi bw’inzuki ikorwa mu mwaka
Imirimo y’ubworozi bw’inzuki ikorwa mu mwaka ,yiganjemo ibice bibiri: -Hari imirimo ikorwa igihe cy’ubuki -N’imirimo ikorwa igihe ubuki butarimo
Imirimo y’igihe cy’ubuki
Icyo gihe inzuki ziraboha,urwiru rurabyara cyane bigatuma n’inzuki zica.Ubuki buba burimo muri Kamena,Nyakanga,Kanama,Nzeri ,Ukwakira,Gasyantare na Werurwe.Icyo gihe:
Guhakura birashobokaRetour ligne automatique
Bagereka imizinga iyo ari ngombwaRetour ligne automatique
Baragika kandi bagashyira inzuki mu mizingaRetour ligne automatique
Bakoresha akuma kanini kimira urwiru ku mizinga ifite inzuki nyinshi cyaneRetour ligne automatique
Ako kuma iyo bagashyize hagati y’isanduku yo hasi n’ingereko yayo,ariko babanje kwimura urwiru mu isanduku yo hasi ,bitanga umusaruro mwinshi kuko bahakura ubuki gusa mu ngereko nta cyana nakimwe.Retour ligne automatique
Urwiru ruguma mu isanduku yo hasi ,intazi zo zigahitamo zikajya mu yo hejuru
Imirimo y’igihe cy’ubuki butarimo
Icyo gihe ntiziboha ,urwiru narwo rugabanya kubyara bigatuma inzuki zigabanyuka mu muzinga,zimwe ndetse zikaboneranwa n’ibyonnyi.Ubuki buba buke muri Mutarama ,Mata,Gicurasi,Ugushyingo n’Ukuboza.Icyo gihe:
Ni bibi guhakuraRetour ligne automatique
Nta kugereka ahubwo bagerekura imizinga irimo inzuki nke zidakwiriye ingerekoRetour ligne automatique
Kirazira gushyira inzuki mu muzinga cyangwa kwagika umuzinga udafite icyo uzigaburiraRetour ligne automatique
Birumvikana ko nta ruco rubonekaRetour ligne automatique
Barwanya ya ndwara y’ikinyaRetour ligne automatique
Akuma kanini kimira urwiru ntibashobora kugakoresha ahubwo bagakura ku mizinga bagashyizeho.
Dore ingengabihe y’uruvumvu rwa kijyambere
Amezi n’imirimo ya ngombwa ikorwa
Mutarama Bagereka imizinga ifite ingufu
Gashyantare –Werurwe *Kureba ko harimo ubuki no guhakura
Kugenzura ko inzuki zidaca
Mata-Gicurasi
Ni mu itumba,inzuki ntizikora nezaRetour ligne automatique
KugerekaRetour ligne automatique
Kugenzura ko imizinga idafatwa n’ikinya
Gicurasi –Kamena *Guhuriza hamwe amarumbo afite ingufu nkeya
Kugereka imizinga ifite ingufuRetour ligne automatique
Guhakura niba harimo ubuki
Nyakanga-Kanama
Guhakura Retour ligne automatique
Kugereka imizinga ifite ingufu nke
Nzeri-Ukwakira *Guhakura
Kugerekura imizinga ifite ingufu nke
Ugushyingo -Ukuboza *Kugerekura
Kugenzura ko imizinga idafatwa n’ikinya
Ubworozi bw’Inzuki (Ubuvumvu)
Inzuki kimwe n’andi matungo tumenyereye mu bworozi,nazo zigira uburyo bwo kuzorora,aho bazororera hitwa mu Ruvumvu cyangwa se Urwega.Aho bubaka uruvumvu


c: text/html

text:
ISOMO RYA MBERE
Isomo ryo mu gitabo cya kabiri cy’ Abamakabe (2 Mak 7, 1-2.9-14 )
Muri iyo minsi, 1baza gufata na none abavandimwe barindwi hamwe na nyina, umwami Antiyokusi abakubitisha imikwege n’imirya y’ibimasa, ashaka kubahatira kurya inyama z’ingurube zabuzwaga n’ amategeko. 2Nuko umwe muri bo arabavugira ati «Mbese icyo utubaza cyangwa se wifuza kutumenyaho ni iki? Twiteguye gupfa, aho guca ku mabwiriza y’abasekuruza bacu.» 9Uwa kabiri igihe agiye kunogoka aravuga ati «Wa mugome we! Uratwambura ubu buzima turimo, ariko Umwami w’isi azatuzura tubeho iteka, twebwe dupfuye, duhowe Amategeko ye.»
10Nyuma y’uwo batangira kubabaza n’uwa gatatu. Ahera ko azana ururimi nk’uko bari babimusabye, arambura n’amaboko nta mususu. 11Nuko avugana ubutwari ati «Iyi myanya y’umubiri nyikesha Nyir’ijuru, ariko ku mpamvu y’ishyaka ry’Amategeko ye ndayisuzuguye, kandi ni We nizeye ko azayinsubiza.» 12Umwami ubwe n’abari kumwe na we batangazwa n’ubutwari bw’uwo musore, wahinyuraga ububabare. 13Uwo nguwo amaze gupfa basingira uwa kane, na we bamubabaza kuri ubwo buryo. 14Agiye kunogoka aravuga ati «Ikiruta ni ukugwa mu biganza by’abantu upfanye icyizere uhabwa n’lmana cy’uko izakuzura; kuko wowe udateze kuzukira ubugingo buhoraho.»
ZABURI (Zab 17 (16), 1ae.3ab, 5-6, 8.15)
Inyik/ Uhoraho, ninkanguka nzanyurwa n’uburanga bwawe.
Uhoraho, ndenganura!
Nyumva wite ku maganya yanjye.
Wasuzumye umutima wanjye,
ungenzura nijoro ndetse urangerageza,
ntiwagira ikibi unsangana.
Mpamya intambwe mu mayira yawe,
Ibirenge byanjye ntibyadandabirana.
Mana yanjye, ndakwiyambaza kuko unyumva ;
Ntega amatwi wumve ibyo nkubwira!
Urandinde nk’imboni y’ijisho ryawe,
Umpishe mu gicucu cy’amababa yawe.
Naho jyewe birakwiye ko nzareba uruhanga rwawe;
Ninkanguka nzanyurwa n’uburanga bwawe.
ISOMO RYA KABIRI
Isomo ryo mu ibaruwa ya kabiri Mutagatifu Pawulo Intumwa yandikiye Abanyatesaloniki (2 Tes 2,16-17; 3, 1-5)
Bavandimwe, 2,16Umwami wacu Yezu Kristu ubwe, hamwe n’Imana Umubyeyi wacu wadukunze, maze ku neza ye akaduha kwizera ihumure ritazashira, 17bonyine nibabahumurize kandi babahe gukomera mu byiza byose mukora cyangwa muvuga. 3,1 Ahasigaye bavandimwe, mudusabire kugira ngo Ijambo rya Nyagasani rikomeze gukwira hose, ryamamare nk’uko bimeze iwanyu. 2Musabe kandi kugira ngo turokoke abantu b’ abagome n’abagiranabi: koko rero kwemera si ibya bose. 3Nyagasani ni indahemuka azabakomeza, abarinde Nyakibi. 4Kandi ku bwa Nyagasani, ntidushidikanya ko ibyo tubategeka mubikora, mukazanabikomeza. 5Nyagasani nayobore imitima yanyu, ayitoze gukunda Imana no kwiyumanganya nka Kristu.
IBANGONDIRIMBO RIBANZIRIZA IVANJILI (Hish 1, 5-6)
Alleluya Alleluya.
Nyagasani Yezu Kristu, umuvukambere mu bapfuye,
naharirwe ikuzo n’ububasha,
uko ibihe bihora bisimburana iteka !
Alleluya.
IVANJILI
+ Amagambo yo mu Ivanjili ntagatifu uko yanditswe na Luka (Lk 20, 27-38)
Muri icyo gihe, 27Abasaduseyi bamwe baramwegera, ba bandi bavuga ko kuzuka bitabaho. 28Baramubaza bati «Mwigisha, dore Musa yatwandikiye iri tegeko ngo ‘Umuntu napfa asize’ umugore batabyaranye, umuvandimwe we agomba gucyura uwo mugore, kugira ngo acikure nyakwigendera.’ 29Habayeho rero abavandimwe barindwi; uwa mbere ashaka umugore maze apfa batabyaranye. 30Uwa kabiri aramucyura, 31n’ uwa gatatu aramucyura kimwe n’abandi. Bose uko ari barindwi bapfa badasize abana. 32Hanyuma wa mugore na we arapfa. 33Ubwo se igihe cy’izuka uwo mugore azaba uwa nde muri abo, ko bose bamutunze uko ari barindwi ?»
34Yezu arabasubiza ati «Ab’iyi ngoma ni bo bagira abagore cyangwa abagabo. 35Naho abo Imana izasanga bakwiye kugira uruhare ku bugingo buzaza no kuzuka mu bapfuye, bo ntibazagira abagore cyangwa abagabo. 36Ntibazaba bagipfuye ukundi kuko bazaba bameze nk’abamalayika; babaye abana b’Imana koko babikesha ukuzuka. 37Naho iby’izuka ry’abapfuye, Musa na we yabitwumvishije igihe yari yibereye imbere y’ igihuru kigurumana, akita Nyagasani ngo ‘Imana ya Abrahamu, Imana ya Izaki, n’Imana ya Yakobo.’ 38Nta bwo rero ari Imana y’abapfuye, ahubwo ni iy’abazima. Koko bose ni Yo babereyeho.»

robotstxt: allowed

filter: keep


text:
Abaturage bakoreshaga umuhanda uhuza imirenge ya Murama na Kazo yo murenge wa Ngoma baravuga ko bamaze imyaka isaga makumyabiri bari mu bwigunge nyuma y’aho uwo muhanda bakoreshaga wasibamye biturutse ku kiraro cyahuzaga iyi mirenge yombi cyangiritse bikomeye maze nticyongere gukorwa kugeza ubu .
Kubera igihe gishize ari kirekire uyu muhanda wabahuzaga utari nyabagendwa, aba baturage baravuga ko baheze mu bwigunge ibi ngo bikaba byaratewe n’uko ikiraro cyo kuri yu muhanda cyahuzaga iyi mirenge yombi cyangiritse bikomeye nticyasanwa bituma n’umuhanda nawo utongera gukoreshwa ku buryo ngo ari ikibazo gikomereye abawukoreshaga.
Bitewe n’uko aka gace gakorerwamo ubuhinzi cyane aba baturage baravuga ko kuba uyu muhanda utagikoreshwa byabagizeho ingaruka zikomeye, ku buryo batakibona uko bageza umusaruro wabo ku isoko , bityo ngo abaza kuwugurira mu ngo bakabahenda .Ni naho bahera bazamura icyifuzo ko uyu muhanda n’iki kiraro biramutse bikozwe byakongera koroshya guhahirana no kugendererana.
Umuyobozi wungirije w’akarere ka Ngoma ushinzwe iterambbere ry’ubukungu Rwiririza JMV yavuze ko uyu muhanda uri ku rutonde rw’imihanda igiye gukorwa mu minsi iri imbere ,kugira ngo byoroshye kugendererana kandi n’abaturage babone uko bageza umusaruro wabo ku isoko mu buryo bworoshye
Kuba aba baturage bazamura ijwi bavuga ko bari mu bwigunge batewe n’uko umuhanda bakoreshaga utakiri nyabagendwa , ngo babishingira ku kuba indi mihanda ibakikije yaragiye ikorwa hanyuma uyu wo ugasigara , kandi ngo wari ubafatiye runini mu iterambere ry’agace batuyemo.
Ngoma: baratabariza umuhanda wangiritse mu myaka 20 ishize.
Abaturage bakoreshaga umuhanda uhuza imirenge ya Murama na Kazo yo murenge wa Ngoma baravuga ko bamaze imyaka isaga makumyabiri bari mu bwigunge nyuma y’aho uwo muhanda bakoreshaga wasibamye biturutse ku kiraro cyahuzaga iyi mirenge yombi cyangiritse bikomeye maze nticyongere gukorwa kugeza ubu .


text:
Umukunzi wacu yaratwandikiye ko tumugire inama, yavuze ko afitanye n’umugore we ikibazo cyo mu buriri dore uko giteye.
"Ndabasuhuje mwese abo duhurira kuri uru rubuga dukunda, Nkunda kubona besnhi bagisha inama kandi mukazibaha none nanjye nifuje ko mwambwira uko nabyifatamo mu kibazo mfite kinkomereye.
Ndi umugabo ndubatse mfite umwana umwe. Hashize iminsi umugore wanjye ambwiye ngo simushimisha mugihe cyo gutera akabariro ngo kwihangana biramunaniye.
Ngo iyo dutera akabariro simushyikira ngo ngarukiramo hagati kandi njye kubwanjye mba numva ntako nagize".
Ese mfite igitsina gito kuburyo ntamushyikira ?
Ese ni umugore ufite kirekire?
Nimungire inama z’ icyo nakora kuko bishobora kunsenyera.
Mbaye mbashimiye ku bw’ inama zanyu zingira kamaro
Ibitekerezo
uvawowe ufite ikibazo cya kabariro nyandikira nkurangire umuti andika nkundumukiza jonasi urahita umbona Kanda hano umusubize


text:
بسم الله الرحمن الرحيم
AMATEGEKO AREBANA N'UMUNSI MUKURU W'IGITAMBO
أحكام الأضحية
BYATEGUWE MU KINYARWANDA
NA
SHEIKH :SIBOMANA MAHMUD
BISMI LLAHI RAHMAN RAHIIM
AMATEGEKO AREBANA N’UMUNSI MUKURU W’IGITAMBO " EID AL’ADW’HA"
ISHIMWE N'IKUZO BIKWIYE IMANA YO NYIRI KUREMA IBIREMWA BYOSE , AMAHORO N'IMIGISHA BISAKARE KU INTUMWA YAYO MUHAMADI N'ABIWE N'ABASANGIRAGENDO BE , N' ABAZAMUKURIKIRA KUGEZA KU MUNSI WANYUMA ,DUSABA KO ALLAH YADUSHYIRA MURI BO;
Mu kuri IMANA yashiriyeho abagaragu bayo amategeko inabategeka kuyashyira mu bikorwa kugira ngo bashimangire ukumugaragira no gukora ibyiza bizabahesha ibihembo.
NI muri urwo rwego tugiye kurebera hamwe mubyo imana idutegeka kugira ngo turusheho kuyiyegereza, ariwo munsi mukuru w' IGITAMBO.
IGITAMBO NI IKI
IGITAMBO ni izina ry'icyabazwe mu matungo yagenewe mu gutangamo igitambo ariko bigakorwa mu kwiyegereza IMANA ku munsi wo kubaga (IGITAMBO)akaba ari itungo ribagwa kugira ngo rihabye abakene n'abatishoboye ku munsi w'iraydi (EIDIL ADHWUHA".
Umunsi mukuru w’igitambo ni umunsi wa cumi w’ukwezi kwa Dhul’hijja uhambaye muri Islam ufite ibyiza byinshi,kubera ko ariwo munsi mwiza kuruta indi yose.
Imana iragira iti :
"bityo uhagarike amasengesho(swalat)kubera nyagasani wawe kandi unatambe".
Qor'an 108:2
Ibyo nanone bishimangirwa n’imvugo y’Intumwa y’Imana muhamadi (imana imuhe amahoro n'imigisha) iragira iti: " Mu kuri umunsi uhambaye ku Mana kurusha indi ni umunsi w’igitambo " .
Na IBN QAYMU yaravuze ati: umunsi uhambaye ku mana ni umunsi w'igitambo".
Zaadu al maadi 1/54
AMWE MU MATEGEKO AREBANA N’IGITAMBO
Gutanga igitambo byashyizweho n’Imana nk’uko bigaragazwa n’imvugo yayo igira iti:
“Ngaho sali kubera Nyagasani wawe hanyuma utange igitambo”.
Qor’an 108: 2
Na none Imana iragira iti :
“N’ingamiya twazibashyiriyeho kugirango muzitangeho igitambo mwiyegereza Imana”.
Qor’an 22 :36
*Gutanga igitambo ni umugereka wegera kuba itegeko, kandi kureka kugitanga ubifitiye ubushobozi si byiza
ndetse ntibishimisha Imana.
*Gutanga igitambo byanakozwe n’Intumwa y’Imana (Imana imuhe amahoro n’imigisha) kuko yatambye Intama ebyiri zishishe ziteretse amahembe yazibagishije ukuboko kwe avuga:
“BISMILLAAHI, ALLAHU AKBAR”.
IGITAMBO GITANGWA MU MATUNGO AKURIKIRA:
1- Ingamiya
2- inka
3- ihene
4- Intama.
IGITAMBO KIGOMBA KUBA CYUJUJE IBIKURIKIRA:
*Kuba kidafite Inenge.
Intumwa y’Imana iragira iti:
" Amatungo ane ntatangwaho igitambo:itungo rifite
umurari ugaragara,irirwaye rigaragaza uburwayi,iryamugaye rigaragaza ubumuga,iryazonzwe
ridafite Inyama) .Hadithi yakiriwe na Tirmidhiy.
* Biremewe gutanga itungo ryakonwe.
* Igitambo gitangwa kuva nyuma y’Iswala y’Ilayidi,utashoboye kubaga ku munsi w’Ilayidi biremewe ko
yabikora mu minsi itatu ikurikira Ilayidi.
*Ni byiza ko uzi kubaga abyikorera ku giti cye kandi akavuga ati:“BISMILLAAHI WALLAAHU AKBARU”>
Kandi biremewe kuba wahagararira umuntu wagutumye kumubagira ariko ukavuga muri aya magambo:
Nyagasani iri tungo ni irya kanaka (akavuga izina rye igihe itungo ari irye cyangwa iry’uwamutumye),
nk’uko Intumwa y’Imana yabivuze igira iti:
" BISMILLAHI WALLAHU AKBAR" Nyagasani iri tungo ni iryanjye n’abatabashije kubaga mu muryango wanjye (Umat),
Naho utabizi abishinga undi ariko bikaba byiza ko bikorwa ahibereye.
* Ni byiza ko inyama z’igitambo azigabanyamo imigabane itatu (3):1- uwe bwite n’abiwe, 2- uw’inshuti ze
3- n’uwabakene.
* Ntibyemewe guha Inyama umubazi nk’igihembo cye,iyo bibaye ngombwa ahabwa ikindi gihembo
nk’amafaranga n’ibindi.
IBYO UWIFUZA GUTANGA IGITAMBO YIRINDA
* Iyo ukwezi kwa Dhul- Hidja kugeze kirazira ko ufite umugambi wo gutanga igitambo yogosha umusatsi we
cyangwa ngo ace inzara kugeza arangije kubaga igitambo,nk’uko Intumwa y’Imana ibishimangira igira iti:
“Igihe iminsi icumi y’ukwezi kwa Dhul’hijja itangiye kandi umwe muri mwe yifuza kuzatanga igitambo
aramenye ntazogoshe umusatsi we cyangwa ngo ace inzara”.
*Ariko iyo agize umugambi wo gutanga igitambo bari hagati muri iyo minsi areka kogosha no guca inzara
akimara kugira uwo mugambi, kandi nta cyaha abona ibyo yakoze mbere yo kugambirira .
*Abantu bo mu muryango w’uzatanga igitambo bo bemerewe kuba bakogosha cyangwa bagaca inzara mu gihe
nta mugambi wo gutanga igitambo bafite.
*Igihe afite umugambi wo gutanga Igitambo akagira icyo yogosha mu musatsi we cyangwa agaca inzara,aba
akoze icyaha agomba kwicuza ku Mana,ariko ntibimubuza gutanga igitambo,ariko abikoze atabisobanukiwe
cyangwa yibagiwe nta cyaha abibonera,kimwe n’uko byemewe kogosha cyangwa guca inzara bibaye ngombwa
nko kubera uburwayi.
Mu gusoza,muvandimwe Muyislam turakwibutsa kuzirikana ubwiza bw’iyi minsi no kuyifatirana ukora ibyiza
nko gusiba umunsi wa arafa kuri babandi batagize ubushobozi bwo kujya gukora umutambagiro mutagatifu (HIDJA)
Gusingiza imana cyane ukoresha amazina yayo n'ibisingizo byayo
Gusabira intumwa y'imana muhamadi amahoro n'imigha bya allah ko byamusesekaraho
Gukora imigereka ya buri swalat (SUNANU RAWAATIB)
Gukora ibihagararo bitagatifu mu ijoro( QIYAAMU LAYLI)
kugirira neza abo mu muryango wawe ,uhereye ku babyeyi bawe ubashimisha, kandi ubakorera buri kimwe cyose ufitiye ubushobozi
gusura abavandimwe, gufasha abatishoboye no kubashimisha,
kureka inzangano n’ishyari.
Turasaba Imana ko yadushoboza twese gukora ibyo ikunda ikanabyishimira,amahoro n’imigisha byayo bisakare ku Ntumwa y’Imana Muhamad n’abiwe n’abasangirangendo.


text:
Umukobwa w’imyaka 16 y’amavuko yari agiye gushyingirwa ku ngufu kandi atari yujuje imyaka y’ubukure igenwa n’amategeko, ariko ntibyashoboka kuko uyu mugambi waje kuburizwamo n’abapolisi bakorera mu karere ka Rusizi.
Ibi byabereye mu kagari ka Kamashangi mu murenge wa Kamembe mu minsi mike ishize, ubwo uyu mukobwa yatahuraga ko ababyeyi be bari mu biganiro n’umugabo ukomoka muri Kenya witwa Yusuf, ku buryo umugambi wabo wo kumwohereza muri iki gihugu kumumushyingira wari ugeze kure.
Umuvugizi wa Polisi y’u Rwanda mu Ntara y’Uburengerazuba Chief Inspector of Police (CIP) Theobard Kanamugire yagize ati:” Twamenye ko hari umuntu wafashe ifoto y’uyu mukobwa noneho ayoherereza Yusuf ndetse anamuha n’imyirondoro y’ababyeyi b’umukobwa na nimero za terefoni zabo. Ubwo rero ibiganiro hagati y’ababyeyi b’umukobwa n’uriya mugabo byahise bitangira ku buryo yabemereye amafaranga y’u Rwanda ibihumbi 400 by’inkwano ndetse aranayaboherereza”.
Uyu mukobwa akimara kumenya iby’uyu mugambi, no kuba atarifuzaga gushyingirwa akiri muto ndetse akaba yarangaga no guteshwa ishuri, yabibwiye abaturanyi babo; nabo babimenyesha Polisi y’u Rwanda n’ubuyobozi bw’ibanze.
CIP Theobard Kanamugire asobanura uko byagenze, yakomeje agira ati:”Twahise tugirana inama n’abo babyeyi, abaturanyi babo ndetse n’abaturage bo muri ako gace, tubasobanurira ko gushyingira umuntu utarageza imyaka y’ubukure nk’uko amategeko abiteganya ari icyaha. Twanababwiye kandi ko ari ukutubahiriza uburenganzira bw’umwana nk’uko itegekonshinga ry’u Rwanda ribiteganya mu ngingo ya 28, aho ivuga ko Umwana wese afite uburenganzira bwo kurengerwa ku buryo bwihariye n’umuryango we, abandi banyarwanda na Leta, bitewe n’ikigero n’imibereho arimo nk’uko biteganywa n’amategeko y’u Rwanda ndetse n’amategeko mpuzamahanga."
Amategeko arebana n’ibyo gushyingira agaragaza ko imyaka yemewe ari 21. Igitabo cy’amategeko ahana ibyaha mu Rwanda kivuga ko ari icyaha iyo habayeho gushyingira umuntu ku ngufu kandi utagejeje ku myaka y’ubukure.
Ingingo ya 195 igira iti;” Umuntu wese ugira uruhare mu gushyingira umuntu utarageza ku myaka y’ubukure cyangwa ku gahato, ahanishwa igifungo kuva ku mezi atandatu (6) kugeza ku myaka ibiri (2) n’ihazabu y’amafaranga y’u Rwanda kuva ku bihumbi ijana (100.000) kugeza ku bihumbi magana atatu (300.000)”.
Ababyeyi b’uriya mukobwa, abaturanyi ndetse n’abaturage bakaba baragiriwe inama yo kudashyingira abana babo mu gihe batarageza imyaka yagenwe kuko ari icyaha gihanwa n’amategeko.


text:
Ku mugoroba wo kuri uyu wa Mbere tariki ya 1 Mutarama 2018, inkuba yakubise abantu batatu mu mu Karere ka Gakenke maze yica umugore wari uhetse uruhinja rw’amezi 10 ku bw’amahirwe ruba ruzima cyakora rujyanwa mu bitaro bya Ruli hamwe n’abandi bantu babiri bari baguye igihumure.
Byabereye mu Mudugudu wa Mubuga, Akagali ka Jango, Umurenge wa Ruli. Uwitabye Imana ni Manirareba Florence w’imyaka 30, abajyanwe mu bitaro bo ni Mukamunyana Sezariya w’imyaka 24 n’undi mwana w’imyaka 17.
Umwe mu baturage wari hafi y’aho inkuba yakubitiye bariya baturage, yabwiye Ikinyamakuru izubarirashe.rw ko bishimiraga kwinjira mu mwaka mushya wa 2018 maze batungurwa no kubona bagenzi babo bakubiswe n’inkuba mu gihe nyamara ngo hagwaga akavura gake cyane.
Uyu muturage yagize ati “hari mu kavura gake cyane, kimwe nk’abandi Banyarwanda natwe twari mu byishimo by’ububani, ariko turogowa n’inkuba yatwambuye umubyeyi wacu ituma n’abandi bantu babiri bagwa igihumure maze bajyanwa kwa muganga.”
Mu kiganiro n’iki kinyamakuru, Uwimana Catheline, umuyobozi wungirije w’Akarere ka Gakenke ushinzwe imibereho myiza y’abaturage, yavuze ko nk’ubuyobozi babajwe n’ibyabaye maze yihanganisha umuryango wabuze umuntu.
Uwimana yatangaje ko abaturage bandi babiri bari bajyanwe mu bitaro bya Ruli kubera iriya nkuba ubu bameze neza ndetse na rwa ruhinja rumeze neza.
Mu ma saa kumi n’iminota 50 yo kuri uyu wa Kabiri tariki ya 2 Mutarama 2018, Uwimana yabwiye umunyamakuru ati “Ubu tuvugana abo bantu babiri bari mu bitaro bya Ruli, ariko bagiye kubasezerera kuko bameze neza kandi n’ako kana k’amezi icumi kameze neza, ibitaro byaratabaye barafashwa.”
Uwimana akomeza avuga ko Akarere ka Gakenke kiteguye gufasha umuryango w’uriya mubyeyi wishwe n’inkuba ugasigirana uruhinja rw’amezi icumi, ati “Tugiye kureba uko twafasha uyu mwana muto mu buryo yarerwa kugira ngo yitabweho abashe gukura kuko aracyari muto, ubwo tuzareba igikenewe.”
Mu butumwa aha abaturage, umuyobozi wungirije w’Akarere ka Gekenke ushinzwe imibereho myiza, abahamagarira kwitwararika mu gihe cy’imvura uko yaba ingana kose bakirinda gukora no kwegera ibikoresho bitandukanye bishobora gukurura inkuba.
Uwimana yagize ati “Abaturage tubasaba kwirinda gufata ya mitaka iba iriho ibyuma kuko iriya ikurura inkuba, turabasaba ko kandi kutugama munsi y’ibiti, kudafata ikintu cy’icyuma cyangwa se kwegamira icyuma kuko ibyo byuma bishobora gukurura inkuba, turabasaba no kuva mu mvura ndetse no kwirinda ahantu hose hakunda gukubitira inkuba kuko barahazi.”
Twitter: @Umurengezis


text:
3 UKUBOZA 2012
ARUMENIYA
Arumeniya yasabwe guha indishyi z’akababaro Abahamya ba Yehova 17
URUKIKO rw’u Burayi Ruharanira Uburenganzira bw’Ikiremwamuntu rukorera i Strasbourg mu Bufaransa, rwemeje ko leta ya Arumeniya igomba gutanga amadolari y’Abanyamerika angana na 145.226 y’indishyi z’akababaro n’amagarama y’urukiko, kuko yarengereye uburenganzira bw’Abahamya 17 banze gukora imirimo ya gisirikare bitewe n’umutimanama wabo.
Mu mwaka wa 2005, abasore 17 b’Abahamya ba Yehova bakoraga imirimo isimbura iya gisirikare. Icyakora, igihe babonaga ko bagenzurwa n’abasirikare, umutimanama wabo ntiwabemereye gukomeza gukora iyo mirimo. Ibyo byatumye bafata umwanzuro wo kuyireka. Nyuma yaho barafashwe bacirwa urubanza. Hari abafungiwe amezi menshi muri gereza zishyirwamo abagororwa bataraburana, abandi 11 bakatirwa igifungo cy’imyaka ibiri kugeza kuri itatu.
Urwo rukiko rw’u Burayi rwemeje ko izo manza n’ibyo bihano bidahuje n’amategeko, kuko mu wa 2005 nta tegeko ryariho muri Arumeniya rivuga ko kureka imirimo isimbura iya gisirikare ari icyaha. Urwo rukiko rwavuze ko Arumeniya yarengereye uburenganzira Abahamya bafite bwo kugira umudendezo n’umutekano, nk’uko bigaragara mu ngingo ya 5 y’amategeko agenga urwo rukiko. Nubwo leta yaje guhanagura icyaha kuri abo Bahamya 17, Arumeniya yanze kubaha indishyi z’akababaro bitewe n’uko yabaciriye imanza kandi ikabafunga mu buryo bunyuranyije n’amategeko. Ku bw’ibyo, Urukiko rwategetse Arumeniya kubishyura indishyi z’akababaro n’amagarama y’urukiko.
Uwo mwanzuro ufashwe nyuma y’izindi manza eshatu urwo rukiko rwaciye ku birebana n’ikibazo cyo kutabogama, zivuga ko leta ya Arumeniya itsinzwe. Muri izo manza zose uko ari enye, abategetsi ba Arumeniya baregwaga ko bafashe nabi abo Bahamya ba Yehova kandi bakabarenganya, nk’aho ari abagizi ba nabi bateje akaga.
Umwavoka uburanira abo Bahamya witwa André Carbonneau, yaravuze ati “umwanzuro w’Urukiko rw’u Burayi, uzafasha mu gukosora amakosa icyo gihugu cyakoze kirenganya abo Bahamya ba Yehova. Izi manza Arumeniya yatsindiwe mu Rukiko rw’u Burayi zirereka mu buryo budasubirwaho ibindi bihugu byo mu muryango w’u Burayi hamwe n’ibindi urugero nka Eritereya, Koreya y’Epfo n’ibindi bihugu byo muri Aziya yo Hagati, ko Abahamya ba Yehova bafite uburenganzira bwo kwanga gukora imirimo ya gisirikare.”
Ushinzwe amakuru:
David Semonian, wo mu Rwego Rushinzwe Amakuru, tel. +1 718 560 5000
Muri Arumeniya: Tigran Harutyunyan, tel. +374 93 900 482


text:
24 NYAKANGA 2017
U BURUSIYA
Urukiko rwo mu mugi wa Oryol rwongereye igihe Dennis Christensen azamara afunzwe
Ku itariki ya 20 Nyakanga, 2017, Urukiko rw’akarere ka Sovietskiy, mu mugi wa Oryol rwategetse ko Dennis Christensen akomeza gufungwa by’agateganyo kugeza tariki ya 23 Ugushyingo 2017. Christensen, ni Umuhamya wa Yehova ukomoka muri Danimarike. Yafashwe ku itariki ya 25 Gicurasi igihe abapolisi bipfutse mu maso kandi bitwaje intwaro n’abo mu rwego rw’ubutasi, basesaga amateraniro y’Abahamya ba Yehova yari yabereye mu mugi wa Oryol.
Abavoka be basabye ko yarekurwa hatanzwe ingwate kandi bateganya n’uko yakwishyurwa. Icyakora nubwo atari yarigeze akurikiranwa mu nkiko kandi akaba yarakomeje kugira imyifatire myiza, urukiko rwanze ubwo busabe.
Ibyo byabaye nyuma y’aho Urugereko rw’Urukiko rw’Ikirenga rw’u Burusiya rufatiye umwanzuro ku itariki ya 17 Nyakanga ushimangira uwo rwari rwarafashe wo gusesa imiryango yose yo mu rwego rw’amategeko Abahamya bakoresha, no kubabuza gukorera muri icyo gihugu. Abategetsi b’u Burusiya bageze ku ntego yabo kuko bamaze imyaka myinshi batoteza Abahamya kandi bakabita intagondwa, bashingiye ku birego by’ibinyoma.
Kate M. Byrnes, wungirije intumwa ya Amerika mu muryango ushinzwe ubutwererane n’umutekano mu bihugu by’u Burayi, yagize icyo avuga ku bibazo byugarije Abahamya bo mu Burusiya, agira ati: “umwanzuro Urukiko rw’Ikirenga rwafashe ku itariki ya 17 Nyakanga, wo guhagarika ibikorwa by’Abahamya ba Yehova, gufunga ibiro byabo no gusesa imiryango ibahagarariye mu rwego rw’amategeko ruvuga ko ikora ibikorwa by’ubutagondwa, uraduhangayikishije. Birababaje kuba ubu Abahamya ba Yehova basaga 175.000 bo mu Burusiya bashobora gutotezwa bazira gusa gukora ibikorwa bijyanye n’idini ryabo. Duhangayikishijwe no kuba itegeko rikumira ubutagondwa rikomeje kuba urwitwazo rwo gupyinagaza amadini mato y’abantu b’abanyamahoro.”


text:
IBIGANIRO BAGIRANA NA BAGENZI BABO
Ese koko Imana izi imibabaro duhura na yo?
Nimucyo dusuzume uko ikiganiro Abahamya ba Yehova bagirana na bagenzi babo gishobora kuba giteye. Reka tuvuge ko Umuhamya witwa Roza yasuye umugore witwa Kampire.
KUKI YARETSE IBI BINTU BIKAMBAHO?
Roza: Uyu munsi ndimo ndaha abantu bo muri aka gace iyi nyandiko ifite umutwe uvuga ngo Mbese wifuza kumenya ukuri? Akira nawe.
Kampire: Ese iravuga iby’Imana?
Roza: Yego. Dore ibibazo bitandatu biri ku ipaji ibanza. Muri ibi bibazo, ni ikihe. . .
Kampire: Nushaka ubyihorere, kuko dukomeje waba urimo utakaza igihe cyawe.
Roza: Kuki uvuze utyo?
Kampire: Mu by’ukuri, sinzi niba n’Imana ibaho.
Roza: Nshimishijwe n’uko umbwije ukuri. Ariko se uko ni uko usanzwe ubibona?
Kampire: Oya, nakuze njya mu rusengero, ariko mperukayo kera.
Roza: Ndabyumva. Ariko uzi ko ntakwibwiye di! Nitwa Roza.
Kampire: Nanjye nitwa Kampire.
Roza: Nishimiye kubonana nawe Kampi!
Kampire: Nanjye ni uko.
Roza: Kampi, rwose sinazanywe no kuguhatira kwemera ibyo nizera. Ariko ngize amatsiko. Ese hari ikintu cyihariye cyatumye utemera ko Imana ibaho?
Kampire: Yego. Byatewe n’uko mama yagonzwe n’imodoka, ubu hakaba hashize imyaka 17.
Roza: Yoo! Birababaje disi. Yarakomeretse se?
Kampire: Yego, ndetse kuva icyo gihe yaramugaye ku buryo adashobora kwivana aho ari.
Roza: Birababaje pe! Bigomba kuba byaragushenguye umutima.
Kampire: Wahora ni iki! Njya nibaza nti “niba Imana ibaho, kuki ireka ibi byose bikambaho? Kuki ireka tukababara bigeze aha?”
ESE KUBYIBAZA NI BIBI?
Roza: Ibyo uvuga birumvikana rwose, kandi agahinda kawe gafite ishingiro. Iyo duhuye n’imibabaro, kwibaza impamvu duhuye na yo ni ibisanzwe. Kandi koko, hari abagabo n’abagore benshi ba kera kandi b’indahemuka babyibajije.
Kampire: Ni byo se?
Roza: Yego. Ese wakwemera ko nkwereka urugero muri Bibiliya?
Kampire: Byanshimisha rwose.
Roza: Reka turebe icyo umuhanuzi Habakuki yabajije Imana, nk’uko bivugwa muri Habakuki 1:2, 3. Hagira hati “Yehova we, nzageza ryari ngutakira utanyumva? Ko ngutakira ngo unkize urugomo ntunkize, nzagutakira ngeze ryari? Kuki utuma mbona ibibi, ugakomeza kurebera ubugizi bwa nabi? Kuki ubusahuzi n’urugomo biri imbere yanjye, kandi se kuki hariho intonganya n’amakimbirane?” Ese ibyo bibazo ntibimeze nk’ibyo wibajije?
Kampire: Yego.
Roza: Imana ntiyigeze irakarira Habakuki bitewe n’uko yabajije ibyo bibazo, cyangwa ngo imubwire ko nta kwizera afite.
Kampire: Ibyo birashishikaje.
YEHOVA NTASHIMISHWA N’UKO ABANTU BABABARA
Roza: Bibiliya yigisha ko Imana izi imibabaro duhura na yo kandi ko itwitaho.
Kampire: Ubwo se ushatse kuvuga iki?
Roza: Reka dufate urugero rw’ibivugwa aha ngaha mu Kuva 3:7. Wasoma uwo murongo se?
Kampire: Reka mpasome. Hagira hati “Yehova arongera ati ‘nabonye rwose akababaro k’ubwoko bwanjye buri muri Egiputa, kandi numvise gutaka kwabo batakishwa n’ababakoresha uburetwa, kuko nzi neza imibabaro yabo.’”
Roza: Urakoze cyane. None se ukurikije ibivugwa muri uyu murongo, iyo abagize ubwoko bw’Imana bahuye n’imibabaro, irabibona?
Kampire: Yee, irabibona.
Roza: Ni byo, irabibona rwose. Ongera urebe amagambo asoza uwo murongo. Imana yaravuze iti “nzi neza imibabaro yabo.” Ese Imana idakunda abantu cyangwa ngo ibiteho, yavuga amagambo nk’ayo?
Kampire: Oya.
Roza: Birumvikana ko kumenya ibibazo umuntu afite, bitandukanye no kugira icyo ubikoraho.
Kampire: Ibyo ni ukuri.
Roza: Mu gihe ukizirikana ibyo, reka dusome indi nkuru ivuga iby’imibabaro ubwoko bw’Imana bwahuye na yo. Iyo nkuru iboneka muri Yesaya 63:9. Amagambo abimburira uwo murongo agira ati “igihe cyose babaga bafite imibabaro, na we byaramubabazaga.” Ese urumva Imana yarababazwaga n’uko ubwoko bwayo bwari bumerewe?
Kampire: Yego, ndumva byarayibabazaga.
Roza: None rero Kampire, burya Imana itwitaho; ntishaka ko tubabara. Iyo tubabaye, na yo irababara.
KUKI IMANA YATINZE GUKURAHO IBIBI?
Roza: Mbere y’uko ngenda, hari ikindi kintu nifuzaga ko tuganiraho.
Kampire: Nta kibazo!
Roza: Reka dusuzume icyo Bibiliya ivuga ku birebana n’imbaraga z’Imana. Umurongo mpise nibuka ni uwo muri Yeremiya 10:12. Ese wawusoma?
Kampire: Cyane rwose. Haravuga ngo “ni we waremesheje isi imbaraga ze, ashimangiza ubutaka ubwenge bwe, kandi abambisha ijuru ubuhanga bwe.”
Roza: Urakoze. Dutekereze gato ku bivugwa muri uyu murongo. Ese ubwo Imana, ntiyakoresheje imbaraga nyinshi igihe yaremaga isanzure ry’ikirere n’ibirimo byose?
Kampire: Birumvikana.
Roza: None se niba Imana ifite imbaraga zo kurema ibyo byose, ubwo ntifite n’imbaraga zo kurinda ibiremwa byayo?
Kampire: Yego.
Roza: Tugaruke ku kibazo cya mama wawe. Kuki ubabazwa n’uko amerewe?
Kampire: Ni uko ari mama kandi nkaba mukunda.
Roza: None se uramutse ufite ububasha bwo kumukiza, ntiwamukiza?
Kampire: Umva nawe ra!
Roza: Tekereza ku cyo ayo magambo asobanura. Bibiliya ivuga ko Imana ibona imibabaro duhura na yo, ko ibabarana natwe kandi ko ifite imbaraga zidasanzwe. Ese ubwo uriyumvisha ukuntu byayisabye imbaraga nyinshi kugira ngo yifate, ntihite ituvaniraho imibabaro?
Kampire: Uzi ko ibyo ntari narigeze mbitekerezaho di!
Roza: Ese ubwo ntiyaba ifite impamvu zumvikana zituma idahita ikemura ibibazo byacu? *
Kampire: Hmm. Ndumva rwose izifite.
Roza: Yewe, ndumva telefoni yawe isona. Reka nzagaruke ubutaha maze dusubukure iki kiganiro.
Kampire: Urakoze. Rwose uzagaruke. *
Ese hari ikibazo cyihariye gishingiye kuri Bibiliya wigeze wibaza? Ese waba ufite amatsiko yo gusobanukirwa imyizerere y’Abahamya ba Yehova, cyangwa bimwe mu bikorwa byo mu rwego rw’idini bakora? Niba ari uko bimeze, ntuzatindiganye kubibaza Umuhamya uzongera guhura na we. Azishimira kuganira nawe kuri ibyo bibazo.
^ par. 61 Niba wifuza ibindi bisobanuro, reba igice cya 11 mu gitabo Ni iki mu by’ukuri Bibiliya yigisha?, cyanditswe n’Abahamya ba Yehova.
^ par. 64 Ingingo izakurikiraho muri izi ngingo z’uruhererekane izasobanura impamvu Imana ireka imibabaro ikabaho.


text:
Imishinga myinshi irananirwa ariko uwawe ntugomba kunanirwa. Menya kuki imishinga myinshi idakunze kurenza amezi atandatu cyangwa cumi n’abiri, nicyo wakora kubyirinda
Ubucuruzi bwawe natanyungu buzana. Byinshi byaba bikorwa, ariko mugihe amafaranga asohoka aruta ayinjira ntabwo ubucuruzi bwawe bwakomeza.
Ntabwo wabitse amafaranga ahagije, ubundi ugomba kubika amafaranga yakumarisha amezi 6 mbere yuko utangira kubona inyungu.
Ntabwo wasobanukiwe neza isoko kandi n’imico yabakiriya bawe. Niba utazi abakiriya bawe nicyo bashaka, nuko wabageraho ntakuntu ushobora kubabonamwo amafaranga.
Niba wibaza ko byose uzabikora wenyine, menya ko ari uburyo mwambere bwo kunanirwa.
Ubucuruzi bwawe buragendera kumuvuduko wohejuru cyane: niba udafite amafaranga yo kugura ibindi bikoresho ongera umubare wabakozi ubone numwanya wo kwiruka kubo wishyuza.
Waba ufite umukiriya umwe? Menya ko uko ugenda wongera abakiriya ninako wongera amahirwe yawe yokuguma mu bucuruzi.
Waba utarakoze neza ibiciro by’ibicuruzwa byawe neza? Igihe ugurishyije kugiciro cyo hasi ukurikije uko waranguye, icyo gihe urakorera mu gihombo ntabwo uzakomeza gucuruza.
Ntabwo urimwo kugera neza uko amafaranga yinjira nuko asohoka? Iyo ugitangira, usohora amafaranga menshi. Kandi uba unategereje ayo uba uri bubone, ugomba kumenya ihuriro ryasohoka nayinjira, mugihe utabikoze uzahomba.
Ntiwita kubo uhanganye nabo mubyucuruza, ntuhindura kwikoranabunga, cyangwa se ngo urebe uko isoko rigenda rihunduka; ntugomba kumva ko uko wahoze ukora ari nako bizakomeza. Gendana nibihe.
Related Posts by Categories


text:
Kuri iki cyumweru, tariki ya 17 Ukuboza 2017, muri Paruwasi Katederali ya Ruhengeri hashorejwe ku mugaragaro ihuriro ry’abibumbiye mu muryango w’abana b’abaririmbyi (Pueri Cantores) ku rwego rw’igihugu ku nshuro ya 8. Ryabereye mu Ishuri ry’Ubumenyi rya Musanze ku wa 14-18 Ukuboza 2017. Abaryitabiriye ni 1200 baturutse mu ma Diyosezi anyuranye y’u Rwanda barimo 9 baturutse mu gihugu cya Repubulika Iharanira Demokarasi ya Kongo. Ryitabiriwe kandi n’abapadiri bashinzwe uyu muryango mu ma paruwasi baherekeje aba bana. Insanganyamatsiko igira iti: «Bana tugenze nka Kristu tumufashe gukiza isi duheshe Imana icyubahiro».
Mu butumwa busoza iri huriro, Nyiricyubahiro Musenyeri Visenti HAROLIMANA Umushumba wa Diyosezi ya Ruhengeri yashimiye abana b’abaririmbyi biyemeje kuririmba amahoro. Yagaragaje ko kuririmba amahoro ari ingabire ikenewe cyane muri ibi bihe. Abana baririmba amahoro akaba ari amizero y’isi yacu na Kiliziya yacu. Yagize ati: «Bana bacu, muragahora muberewe no kuririmba amahoro, ijwi ryanyu uko rizamuka riganze amajwi menshi ari hirya no hino avuga impagarara, intambara, urupfu. Mwebwe nimuzamure amajwi aririmba amahoro, aririmba ubuzima. Muri iki gihugu cyacu, abana baririmba amahoro ni amizero muri iki gihugu cyagize amateka yaranzwe n’ibihe bibi, intambara, ubwicanyi, Jenoside, ubu ngubu hakaba hagaragara hirya no hino abimitse urupfu,inabi aho kwimika ineza n’ubuzima. Bana bacu, nimukure mukunda amahoro, muririmba amahoro, muyasakaza hose ».
Nyiricyubahiro yabahamagariye kuba intumwa z’amahoro, ineza n’urukundo, gukura bafite indangagaciro za gikristu no kwima amatwi amajwi avuga inabi n’amacakubiri. Yabibukije ubutumwa bafite bwo gukura bakunda Imana, bayiyoboka, bayiririmba, gufasha abavandimwe kuririmba amahoro, kubafasha gusabana n’Imana mu ndirimbo inzira ibaganisha ku mahoro Imana yifuriza abana bayo. Yabifurije kuzasohoza neza ubwo butumwa muri Kiliziya. Umuyobozi w’Intara y’Amajyaruguru, GATABAZI Jean Marie Vianney yasabye ababyeyi kwigira kuri aba bana kuririmba amahoro mu ngo zabo. Yabakanguriye kugira abana babo inshuti, kuganira nabo no kubatoza imirimo yo mu rugo.Yahamagariye abashakanye guharanira kubaka umuryango muzima basengera hamwe mu rugo; kuganira; kubahana; gukundana; kunga ubumwe no kwirinda amakimbirane. Yibukije abana inshingano bafite muri ibi biruhuko zo kwitwara neza; kubaha ababyeyi no kubafasha imirimo yo mu rugo ijyanye n’ikigero bagezemo.
Padiri Romuard KUBWIMANA ushinzwe umuryango w’abana b’abaririmbyi ku rwego rw’igihugu yashimiye Diyosezi ya Ruhengeri yemeye kwakira iri huriro ry’abana b’abaririmbyi.Yavuze akamaro k’iri huriro ko ribafasha guteza imbere muzika ntagatifu, guha abana ibiganiro binyuranye bibafasha gukura babereye Kiliziya n’igihugu muri rusange; bagakora amarushanwa bareba ibihangano abana bagize; kumenyana; kurushaho kunga ubumwe no gukunda umuryango wabo. Yatangaje icyerekezo cy’umuryango ari cyo kurera u Rwanda rw’ejo, kurera abaturage b’ejo biciye mu bana no kugerageza gutsinda ibibazo biriho bikomereye umuryango nyarwanda no kubikumira baciye mu bana.
Intego y’umuryango w’abana b’abaririmbyi (Pueri Cantores) igira iti: « Ejo abana b’isi yose bazaririmba amahoro y’Imana ». Wavutse mu rwego rwo gushyigikira muzika ya Kiliziya no guharanira kuyegereza abakristu bose cyane cyane mu bakiri bato. Wavukiye mu gihugu cy’Ubufaransa mu mwaka w’1907. Wageze mu Rwanda mu mwaka w’1957. Wiragije Mutagatifu Dominiko Saviyo.
NYIRANDIKUBWIMANA Marie Goretti


text:
Nshuti rubyiruko, mu rwego rwo kwitegura Umunsi watugenewe wo kuwa 30 Mutarama 2011 tuzagira isengesho ry’iminsi icyenda (Noveni) tuzatangira ku wa 21/01/2011. Tuzarikorere hamwe mu muryango remezo, mu Muryango w’Agisiyo Gatolika cyangwa irindi tsinda duhuriramo nk’urubyiruko.Tuzazirikana ingingo zinyuranye, dusanga mu butumwa Papa Benedigito wa XVI yageneye urubyiruko mu rwego rw’umunsi Mpuzamahanga w’urubyiruko ku nshuro ya XXVI umwaka 2011:
“ Mushore imizi muri Kristu kandi mube ariwe mwishingikirizaho mukomejwe n’ukwemera“ (Kol 2,7)
Tuzazirikana ingingo, tuyiganiraho no dufate umugambi tumurikiwe n’Ijambo ry’Imana. Tuzakoresha amasengesho n’indirimbo zisanzwe z’abakristu. Buri gihe tuzajya dutangiza iri sengesho:
Nyagasani Mana yacu, twitegura umunsi w’urubyiruko turagusaba ngo utwiyoborere kugira ngo dushore imizi muri Kristu kandi abe ari we twishingikirizaho dukomejwe n’ukwemera.Turagusaba Nyagasani ngo udufashe twirinde ubwomanzi,dushishikarire amatwara y’Ingoma yawe, imigambi yacu ishingire ku bukristu duharanira amajyambere abereye igihugu cyacu na Kiliziya. Maze rero Nyagasani uduhe amahoro n’ubwumvikane mu bwubahane no mugufashanya kugira ngo dushyire hamwe twubake ingoma yawe y’urukundo dufashijwe na Bikira Mariya ,Umubyeyi Muhire w’Imana. Amen
1. Umunsi wa mbere: (21/01/2011) Igiti cyiza cyera imbuto nziza (Mt 12,33-37)
Iyo turebye imibanire n’imibereho y’abantu, tubona ari ibiki tubona byakwiye guhinduka mu bimenyerewe? Nt abundi buryo bwo kureba atari ku kamaro kabyo. Bitwaye iki? Kuki bigomba guhinduka?
- Mu mibanire yacu aho dutuye tubona hari ibitajyanye n’igihe tugezemo?
- Hari ibyahinduka imisengere yacu ikarushaho kuba myiza?
2. Umunsi wa kabiri: (22/01/2011) Ubuzima si ukuruhuka,kurya,kunywa no kudabagira (Lk12,16-21)
Ni ikihe cyerekezo naha ubuzima bwanjye nk’umukristu?
Ubuzima buri imbere buteye amatsiko n’ubwoba kuko tutabona neza uko buzaba bumeze. Dukora uko dushoboye ngo dutegure ejo hacu hazaza. Hari ubwo twihenda twibwirako ubushobozi bwacu buhagije.
- Ubuzima bwanjye bufite icyerekezo?
- Nzagira icyerekezo ryari?
3. Umunsi wa gatatu: (23/01/2011) “ Nimukore ibikwiranye n’Inkuru Nziza ya Kristu)"(Fil 2,12-18)
Ni izihe ndangagaciro zikomoka ku Ivanjili zigaragara mu mibereho yacu?
Mu mico inyuranye hakunze kubamo ibibangamiye Ivanjili twigishijwe. Rimwe na rimwe tukabwirwa cyangwa tugakora ibinyuranye n’imigenzo ya gikristu. Hari ubwo usanga tutazi ibibangamiye Ivanjiri mu buzima busanzwe. Iyo Sekibi adushuka abanza kutwereka ko ibintu ari byiza bikadusaba ubushishozi.
- Ni iyihe myitwarire abantu bashidukira nyamara ibangamiye indangagaciro zikomoka ku Ivanjili?
- Ni hehe dukunda guhura ni ingorane zo guhitamo icyiza.
4. Twemera umukiro Imana yatugeneye ?
Kuri iki gihe abahakana Imana, abigizayo Imana mu buzima bw’abantu ni benshi. Bafata umuntu nk’aho yiremye afita ububasha busesuye. Abigizayo Imana ntibatinya kubivugira ahagaragara, hakaba n’abandi babikorana amayeri. Ntiwaba uri mubigizayo Imana?
- Ni iyihe migenzereze uzi yigizayo Imana?
- Hari inyisho zihigika Imana waba uzi? Ubyifatamo ute?
5. Ni bande batugira inama, ni bande twizera?
Abajyanama babaye benshi kandi bose baba batubwirako badushakira ibyiza. Ni ngombwa kubanza kwitegereza tukareba utugira inama uwo ariwe n’uko abayeho. “ Nta wutanga icyo adafite” umuntu ufite imyitwarire idahwitse siwe wo kureberaho.
- Ni nde dufataho urugero mu gace dutuyemo?
- Iyo mpuye n’ibibazo ngisha nde inama ubishoboye ?
6. Umunsi wa gatandatu: (26/01/2011) ” Uwo Yezu mwabambye Imana yamugize Umutegetsi n’Umukiza” (Int 2,14-34)
Icyizere nifitiye gishingiye kuki?
Kwigirira icyizere ntako bisa. Kureba ejo hazaza nta bwoba ni byiza. Hari igihe icyo kizere tugishingira kubidafite ireme, ntiturebe kure. Iyo aho dushingiye ku bantu cyangwa ku bintu hahungabanye bitugiraho ingaruka nyinshi.
- Imbaraga za roho twifitemo tuzikomorahe?
- Ubushobozi mfite uyu munsi bufite ireme?
7. Umunsi wa karindwi: (27/01/2011) “Umuntu ntatungwa n’umugati gusa, ahubwo atungwa n’ijambo ryose rivuye mu kanwa k’Imana”. (Mt 4,1-4)
Dutungwa n’Ijambo ry’Imana dute ?
Gukunda Ijambo ry’Imana no kurivomamo ibidutunga ni ngombwa. Gusa usanga urubyiruko rushishikariye Ijambo ry’Imana rukiri ruke bityo tukabura aho twubakira. Mu muryango w’Agisiyo gatolika, muri Korali, mu ishyirahamwe aho dutuye dushake akanya k’Ijambo ry’Imana
- Nsoma Ijambo ry’Imana kangahe ku munsi,....?
- Mu itsinda ryacu nk’urubyiruko umwanya duha Ijambo ry’Imana ni uwuhe?
8. Umunsi wa munani: (28/01/2011) “ Naho wowe, nushaka gusenga , ujye winjira mu nzu yawe ukinge...”(Mt 6,5-8)
Yezu umwakira nk’inshuti mushyikirana?
Hari ubwo ukwemera kwacu, urukundo rwacu dufitiye Imana ruhera mu kigare. Buri gihe byose tukabifata muri rusange. Dukeneye kugirana umushyikirano bwite n’Imana.
- Ni gute wumva umushyikirano wawe bwite ni Imana?
- Ni ibiki bigufasha kubona Yezu?
9. Umunsi wa cyenda:29/01/2011) “... nimugende mwigishe amahanga yose(Mt28,16-20;Ef4,4-13)
Ufite uruhe ruhare muri kubaka Kiliziya?
Ubukristu bwacu bushobora kubura aho bufatira. Ni ngombwa ko twitanga tukagira uruhare mu kubaka Kiliziya nk’abahanuzi,abasaseridoti n’abami. Ukwemera kwawe ni kwere imbuto mu muryango w’abana b’Imana. Wamenye Yezu mubwire abandi, mwereke abandi.
- Nkora iki ngo Inkuru Nziza igere ku bandi?
- Maze kwigisha abantu bangahe?
Padiri Charles HAKORIMANA
Umunyamabanga Mukuru wa CEPJ


text:
ISOMO RYA MBERE
Igitabo cy’Ubuhanga (Buh 12, 13.16-19)
13Nta yindi mana uretse wowe yakwita kuri bose, ngo ugombe kuyereka ko waciye imanza zitari zo. 16Imbaraga zawe ni zo soko y’ubutabera bwawe, ubutegetsi ufite kuri byose bugatuma ubyitaho byose. 17Ugaragaza imbaraga zawe igihe bihaye kuzikerensa, ugacogoza ubwirasi bw’abemera ubwo bubasha bwawe. 18Ariko kuko ari wowe Nyir’ububasha, uca imanza zitabera kandi ugategekana ubwiyoroshye. Kandi koko ubushobozi urabusanganywe igihe cyose. 19Ni uko nguko wigishije umuryango wawe, ko intungane igomba kuba incuti y’abantu, kandi watumye abana bawe bakwizera, kuko bashobora kwisubiraho bamaze kugucumuraho.
ZABURI (Zab 86 (85), 5-6, 9ab.10, 15-16ab)
Inyik/ Mana yanjye, wowe ugwa neza kandi ukagira ibambe,
umva isengesho ryanjye !
Nyagasani, wowe ugwa neza kandi ukagira ibambe,
wowe ugirira impuhwe zihebuje abakwirukira bose.
Utege amatwi wumve isengesho ryanjye,
Uhugukire ijwi ryanjye ndagutakambira.
Amahanga yose wiremeye,
azaza agupfukamire Nyagasani,
kuko uri igihangange kandi ugakora ibitangaza,
wowe wenyine Mana y’ ukuri !
Ariko wowe Nyagasani, Mana y’imbabazi n’impuhwe,
wowe utinda kurakara, wowe wuje urukundo n’ubudahemuka,
ngarukira maze undwaneho, utere inkunga umugaragu wawe.
ISOMO RYA KABIRI
Ibaruwa Mutagatifu Pawulo Intumwa yandikiye Abanyaroma (Rom 8, 26-27)
Bavandimwe, 26bityo ni ko na Roho atabara intege nke zacu, kuko tutazi icyo twasaba uko bikwiye, maze Roho ubwe akadutakambira mu miniho irenze imivugirwe. 27Kandi Nyirugusuzuma imitima akaba azi icyo Roho yifuza, kuko atakambira abatagatifujwe ku buryo buhuje n’lmana.
IBANGONDIRIMBO RIBANZIRIZA IVANJILI (Mt 11, 25)
Alleluya Alleluya.
Uragasingizwa Dawe, Mutegetsi w’ijuru n’isi,
wowe wahishuriye abaciye bugufi,
amabanga y’Ingoma y’ijuru.
Alleluya.
IVANJILI
+ Matayo (Mt 13, 24-43)
Muri icyo gihe, Yezu 24abacira undi mugani ati «Ingoma y’ijuru imeze nk’umuntu wabibye imbuto nziza mu murima we. 25Ariko igihe abantu basinziriye, umwanzi we araza abiba urumamfu hagati y’ingano, nuko arigendera. 26Ingano ziramera zimaze kugengarara, ubwo urumamfu na rwo ruragaragara. 27Abagaragu basanga nyir’umurima baramubaza bati ‘Shobuja, ntiwari warabibye imbuto nziza mu murima wawe ? Ni iki gituma harimo n’urumamfu ?’ 28Arabasubiza ati ‘Ni umwanzi wabigize !’ Abagaragu barongera bati ‘Urashaka ko tujya kururandura ?’ 29Ati ‘Oya, muri uko gutoranya urumamfu mutavaho murandura n’ingano. 30Nimureke bikure byombi kugeza mu isarura ; igihe cy’isarura nzabwira abasaruzi nti : Nimubanze mutoranye urumamfu muruhambiremo imiba muyijugunye mu muriro ; naho ingano muzihunike mu kigega cyanjye.’»
31Abacira undi mugani ati «Ingoma y’ijuru imeze nk’imbuto ya sinapisi, umuntu yateye mu murima we. 32Ni yo ntoya mu mbuto zose, ariko iyo imaze gukura isumba imyaka yose yo mu murima, ndetse ikaba igiti ku buryo inyoni zo mu kirere ziza kwarika mu mashami yacyo.» 33Abacira undi mugani ati «Ingoma y’ijuru imeze nk’umusemburo umugore yavanze n’incuro eshatu z’ifu, kugeza igihe byose bitutumbye. »
34Ibyo byose Yezu yabibwiraga rubanda mu migani, nta cyo yababwiraga atababwiriye mu migani ; 35bityo huzuzwa ibyo umuhanuzi yavuze ati “Umunwa wanjye uzavuga mu migani, nzamamaza ibyahishwe kuva isi ikiremwa.”
36Hanyuma asiga aho rubanda ajya imuhira. Nuko abigishwa be baramwegera baramubaza bati «Dusobanurire umugani w’urumamfu rwo mu murima.» 37Arabasubiza ati «Ubiba imbuto nziza ni Umwana w’umuntu ; 38umurima ni isi ; imbuto nziza ni abana b’Ingoma ; urumamfu ni abana ba Nyakibi ; 39umwanzi warubibye ni Sekibi ; isarura ni iherezo ry’isi ; abasaruzi ni abamalayika. 40Nk’uko rero batoranya urumamfu bakarujugunya mu muriro, ni ko bizagenda mu iherezo ry’isi. 41Umwana w’umuntu azohereza abamalayika be, bavangure mu Ngoma ye abateye abandi kugwa mu cyaha bose, n’inkozi z’ibibi zose, 42maze babarohe mu nyenga y’umuriro, aho bazaririra kandi bagahekenya amenyo. 43Ubwo intungane zizabengerana nk’izuba mu Ngoma ya Se. Ufite amatwi niyumve ! »


text:
Mu ntangiriro za Mutarama 2017, icyavugwaga muri paruwase zose 401 za ADEPR ni imisanzu yo kubaka inyubako ya Dove Hotel, umwe mu mishinga migari ibyara amafaranga iri torero rifite. Imigirire n’uburyo byakorwagamo hari abakirisitu bagaragaje kubyinubira ariko bavugira mu matamatama badashaka kwerura ngo hato batavaho biteranya.
Hadaciye kabiri humvikanye Komisiyo yiyise Nzahuratorero yaje igaragaza inyota yo kurwana ishyaka bashaka gusubiza ku murongo imiyoborere bagaragazaga ko irimo ibibazo.
Iki cyabaye nk’ikizanye urujijo mu bakirisitu ariko benshi bararuca bararumira bemera gukomeza kuyoborwa n’abashumba baragijwe n’Imana nkuko byari mu myemerere n’imyizerere byabo.
Abakirisitu bagerageje kugaragaza ko bashyigikiye ibitekerezo bya Nzahuratorero bashyizwe inyuma y’itorero, bamwe barahagarikwa abandi bahezwa muri gahunda za ADEPR ku buryo hari abagiye nka nyomberi.
Uko iminsi yahitaga niko amakuru mashya yarushagaho gusakara mu bice byose by’urwa Gasabo ahanini ashingiye ku ijwi ryahanitswe ku ikoreshwa ry’umutungo mu itorero abagize Komisiyo Nzahuratorero bagasaba impinduka zihutiyeho nk’iturufu rukumbi babonaga ryashyira iherezo ku bibazo uruhuri byari bihari.
Komisiyo Nzahuratorero mu nyandiko yayo yashinje Komite yari iyobowe na Bishop Sibomana na Bishop Tom Rwagasana guhatira abakirisitu gutanga amafaranga y’imishinga y’itorero, kwiha ububasha bw’ikirenga no kwaya umutungo wa ADEPR.
Komisiyo Nzahuratorero yitabaje Urwego rw’Igihugu rw’Imiyoborere (RGB) rushinzwe gukurikirana imikorere y’amatorero n’imiryango ishingiye ku idini, ihabwa inama yo gukemurira ikibazo cyayo na ADEPR mu nzego zibareberera.
Komite yashinjwe gutanga inka za baringa muri Musanze
Komite Nzahuratorero yahishuye uko ubuyobozi bwa ADEPR bwatanze inka za baringa muri gahunda ya Girinka ku bayoboke b’iri Torero bo mu Karere ka Musanze. Iyi Komite yagaragazaga ko ayo makosa akwiye gusabirwa imbabazi mu maso y’Abanyarwanda.
Muri iki gihe, ADEPR yahumurizaga abayoboke bayo ibabwira ko nta bibazo bihari ndetse itorero ritigeze rizahara nk’uko byavugwaga.
Muri ADEPR zahinduye imirishyo
Muri Gicurasi inzego za Polisi n’ubushinjacyaha zinjiye muri dosiye yari imaze gufata indi ntera aho wasangaga mu bayoboke ba ADEPR hari umwuka utari mwiza. Byaje nk’ibitunguranye ndetse benshi basa n’abaguye mu kantu kubona abakuru b’itorero bafatwa bakagezwa imbere y’ubutabera.
Ku ikubitiro hafashwe Eng. Sindayigaya Théophile;Umuyobozi Mukuru wari ushinzwe Imari, Gasana Valens n’uwitwa Mutuyemariya Christine wari ushinzwe Ubutegetsi n’Imari.
Aba bakurikiwe n’uwari Umunyamabanga Mukuru wa ADEPR, Rev. Sebagabo Bernard na Pasiteri Niyitanga Straton wari Umunyamabanga wihariye mu Biro bya Bishop Tom Rwagasana na we wahise atabwa muri yombi agakurikirwa na Bishop Sibomana Jean wari umuvugizi wa ADEPR. bose bakurikiranyweho ibijyanye no gukoresha nabi umutungo w’Itorero aho baregwa ko hagati ya 2015 na 2017 banyereje miliyari 2 530 395 614 Frw yatanzwe n’abakirisitu mu misanzu ngo hishyurwe umwenda wa BRD urenga miliyari eshatu watanzwe hubakwa Dove Hotel ya ADEPR.
Amatora yateguwe igitaraganya, bamwe bashaka kwiyimika
Abagize Biro Nyobozi ya ADEPR bamaze gufatwa abagize Inteko Rusange ya ADEPR, barateranye ku ya 30 Gicurasi 2017, batora Rev. Karuranga Ephrem nk’Umuvugizi w’itorero mu gihe cy’inzibacyuho.
Yatowe hamwe n’Umuvugizi Wungirije Rev. Karangwa John; Umunyamabanga Mukuru, Pasiteri Ruzibiza Viateur; Ushinzwe Imari n’Ubutegetsi, Umuhoza Aulerie; Umujyanama aba Pasiteri Nsengiyumva Patrick.
Nyuma y’amezi asaga abiri abari abayobozi ba ADEPR batawe muri yombi bagiye bafungurwa by’agateganyo umwe umwe. Bakimara kugera hanze bakirijwe amabaruwa abambura inshingano za gipasiteri, ariko na bo bahita basubiza bagaragaza ko uburyo byakozwemo bubaharabika.
Ihererekanyabubasha rya Nyobozi nshya n’abambaye impuzankano z’abagororwa
Mu gitondo cyo ku wa 2 Kamena 2017, nibwo byari biteganyijwe ko Biro Nyobozi nshya ya ADEPR ishyikirizwa ububasha ariko umuhango ntiwasojwe neza. Icyo gihe abari abayobozi bari mu maboko y’ubutabera, basohowe muri gereza bajya guhererekanya ububasha na Biro Nyobozi iyobowe na Rev Karuranga Ephraim.
Amakuru agera kuri IGIHE ni uko iri hererekenyabubasha ryacumbikiwemo hagati na bugingo n’ubu rikaba ritasojwe.
Abayobozi ba ADEPR batawe muri yombi bagafungwa baje kurekurwa gusa ubushinjacyaha buzajya bubahamagara mu gihe bakenewe.


text:
Abaturage bimuwe mu birwa bya Mazane na Sharita mu karere ka Bugesera benshi muri bo batagize amahirwe yo kwiga ndetse n'abacikishirije amashuli muri ibi bihe batangiye kubimurira mu mudugudu w'icyitegererezo baravuga ko bafite imbogamizi ikomeye yo kutamenya kwandika no gusoma.
Abo baturage barasaba ubutegetsi ko bwabashyiriraho amasomeo yihariye nk'abantu basigaye inyuma mw'iterambere kubera ibirwa bari batuyemo.
Baravuga ko igihe baramuka batabonye amasomo byazabagora mu bihe bizaza.
Icyakora hari bamwe bigaragara ko bizagorana kubera bageze mu zabukuru batangiye guhuma amaso.
Kuva ibi birwa byabaho haracyagaragara umubare muto cyane w'abarangije amashuli yisumbuye. Nko ku kirwa cya Mazane ubwacyo harabarurwa abantu babiri gusa barangije amashuli yisumbuye.
Ubuyobozi bw'umurenge wa Rweru ababa baturage babarizwamo buvuga ko buri gutegura uko abo baturage na bo babona uburezi.


text:
Ikigo cy’Igihugu Gishinzwe Ubuzima (RBC) gitangaza ko mu myaka 22 ishize ihungabana ryagiye rihindura isura aho risigaye rinagaragara mu bana batigeze babona jenoside.
Hirya no hino mu bigo by’amashuri yisumbuye ndetse no ku nzibutso hagaragara umubare utari muto w’abana bavutse nyuma ya jenoside bagaragaza ibimenyetso by’ihungabana n’ihahamuka.
Ihungabana n’ihahamuka mu bana batabonye jenoside riterwa no kudasobanurirwa neza ibyabaye bakagerageza kwishakira ibisubizo, nk’uko bisobanurwa na Yvonne Kayiteshonga uyobora Ishami Rishinzwe Ubuzima bwo mu Mutwe muri RBC.
Avuga ko abana iyo babonye amashusho cyangwa se bakumva amajwi y’ibintu by’indengakamere byabaye mu gihe cya jenoside, barangiza ntibasobanurirwe hakoreshejwe uburyo bwabugenewe, ngo ni ho hava ihungana n’ihahamuka muri uru rubyiruko.
Ngo muri aba bana kandi hari abafata ibiyobyabwenge kugira ngo biyibagize byinshi baba babitse mu bitekerezo byabo, nk’uko biba no ku bandi bantu bahungabanye ariko babonye jenoside.
Ngo ababyeyi bakagombye gusobanurira abana babo amateka ya jenoside hakiri kare, batarindiriye ko bazajya kwishakishiriza bakanabona amakuru atari yo.
Kayiteshonga avuga ko nk’uko abana bari mu byiciro bitandukanye, ni na ko uburyo bwo kubasobanurira jenoside bugomba kuba bwihariye.
Kayiteshonga avuga ko mu gihe cyo gusobanurira umwana iby’amateka ya jenoside, umubyeyi aba agomba kwitondera amagambo akoresha, kuko ashobora kumubibamo urwango atabigambiriye.
“Ababyeiyi bamenye ko ari ngombwa cyane kuganiriza no gusobanurira neza abana babo iby’amateka ya jenoside, nibatabikora bazishakira ibisubizo bibaviremo ihungabana. Mubyeyi niba utabishoboye, iyambaze umuntu ubifitiye ububasha, abigufashemo.”
Abagore, ndetse n’urubyiruko ruri hagati y’imyaka 15 na 25 ni bo bakunze guhura n’ihungabana mu gihe cyo kwibuka jenoside yakorewe Abatutsi, nk’uko bigaragazwa n’ubushakashatsi bwakozwe n’inzego zishinzwe Ubuzima.
Mu gihe ufite umwana wahungabanye, dore zimwe mu nama wakurikiza (adoptontario.ca)
Ugomba kumenya ko iyo umwana afite ihungabana agira ubwoba bwinshi. Mwereke ko umuri hafi.
Hari igihe ihungabana rigera ku mwana ari wowe rikomotseho, banza wisobanukirwe, unamenye ingaruka ihungabana ryaba ryarakugizeho, ubone gufasha umwana wawe.
Gerageza kugabanyiriza umwana wawe ibishobora gutera cyangwa se kongera ihungabana biturutse inyuma, nka televiziyo, ahantu hari ibintu biteye ubwoba n’ibindi. Mu gihe umwana afite ihungabana, kumukubita ni ikizira, kuko byatuma akubona nk’ikibazo aho kumufasha gukira.
Gerageza kumwereka urukundo rwinshi. Ngo byibura, ha umwana wawe iminota 10 yo kumwitaho by’umwihariko mu gitondo, icumi saa sita, na 20 nimugoroba.
Mubyeyi kandi, mu gihe ufite umwana wahungabanye, gerageza gusoma no kwiyongera ubumenyi ku ihungabana n’uburyo umuntu yatwara uwahuye n’ihungabana.
Ni byiza gushaka ubufasha bw’abantu bize ibijyanye n’ubuzima bwo mu mutwe n’imitekerereze bagafasha umwana nawe bakakugira inama.


text:
Iburengerazuba: Basanga kuzirikana intwari byakajyane no kuzireberaho
Imbyino zaranze ibirori  Bakoze umutambagiro bafite amafoto y’intwari z’inyange Abaturage bo mu Turere dutandukanye tw’Intara y’Iburengerazuba basanga kuzirikana intwari bigomba More...
Rulindo: Mu cyumweru cyahariwe intwari abaturage Basabwe kutaba ibigwari.
Abaturage mu rugendo rwo kuzirikana ubutwari bw’abanyarwanda Tariki 22/01/2016 hatangijwe Icyumweru cyahariwe ibikorwa by’indashyikirwa by’intwari z’uRwanda, ku rwego rw’Akarere More...
Nyamagabe: Abatuye inkambi ya Kigeme barasabwa kwirinda amacakubiri
Minisitiri w’ibiza no gucyura impunzi, ubwo yasuraga abatuye inkambi ya Kigeme, yabasabye kwirinda amacakubiri bagashyira hamwe, kuko asenya ntiyubake. Mu biganiro minisitiri w’ibiza no gucyura impunzi More...
Gicumbi – Abaturage bashima ikinyabupfura cyaranze inkotanyi mu gihe cyo kubohoza igihugu
Siboyintore Evariste atanga ubuhamya bw’uburyo yabanye n’inkotanyi Mu gihe cy’intamabara yo kubohoza u Rwanda abaturage bo mu karere ka Gicumbi bashima imyitwarire y’inkotanyi kuko zaranzwe More...
Ngororero: Abaturage ngo bashimishijwe nuko bibohoye amacakubiri
Mu gihe abanyarwanda bakishimira isabukuru y’imyaka 21 ishize ingabo zahoze ari iza FPR Inkotanyi zibohoye igihugu, abo mu karere ka Ngororero bishimiye ko uko imyaka igenda ishira ariko bibohora ingoyi y’amacakubiri More...
Kamonyi: Barishimira iterambere bagezeho nyuma y’imyaka 21 abanyarwanda bibohoye
Ibirori byo kwizihiza isabukuru y’imyaka 21 abanyarwanda bibohoye, ku rwego rw’akarere abayobozi bifatanyije n’abaturage b’umudugudu wa Kiranzi, akagari ka Kidahwe, ho mu murenge More...
Ntawabona amagambo yo gushimira inkotanyi zabohoye u Rwanda-Izabiriza
Ubwo mu Murenge wa Ngoma ho mu Karere ka Huye bizihizaga isabukuru y’imyaka 21 u Rwanda rumaze rubohowe, Jeanne Izabiriza, umunyamabanga nshingwabikorwa w’Intara y’amajyepfo, na we utuye More...
Nyabihu: Kuva abatsinze urw’amasasu bahari, bizeye kuzafatanya nabo bakibohora burundu ku bukene
Abaturage bo mu karere ka Nyabihu bavuga ko nyuma y’uko ingabo za RDF, zibohoye u Rwanda hagahagarikwa Jenoside yakorerwaga Abatutsi, kuri ubu urugamba rw’amasasu rwarangiye hakaba hasigaye urwo kurwanya More...
Ruhango: Igihe nk’iki kijye kiba umwanya wo kwibuka abamennye amaroso yabo-Min Ndimubanzi
Umunyamabanga wa Leta uhoraho muri minisiteri y’ubuzima Dr. Ndimubanzi Patrick, yasabye abitabiriye umuhango wo kwizihiza umunsi wo kwibohora ku nshuro ya 21 tariki ya 04/07/2015, ko ibyakozwe ari byinshi More...
Gatsibo: Barishimira iterambere bamaze kugeraho nyuma y’imyaka 21 yo kwibohora
Abatwara abantu n’ibintu kuri moto nabo bari bitabiriye uyu muhango Tariki ya 4 Nyakanga buri mwaka, ni umunsi u Rwanda rwizihiza umunsi mukuru wo kwibohora. Nyuma y’imyaka 21 u Rwanda rubohowe n’Ingabo More...


text:
ISOMO RYA MBERE
Igitabo cy'Ivugururamategeko (Ivug 6, 2-6)
Muri iyo minsi, Musa abwira imbaga y'Abayisraheli ati 2«Utinye Uhoraho Imana yawe, ari wowe, ari umwana wawe, ari n' umwuzukuru wawe, ubigire wubahiriza igihe cyose amategeko n' amabwiriza nguhaye, kugira ngo uzabone kuramba. 3Israheli, tega amatwi kandi uzihatire kubikurikiza, bityo uzagira amahirwe kandi ni bwo muzagwira mube benshi cyane mu gihugu gitemba amata n'ubuki, nk'uko Uhoraho Imana y'abasokuruza bawe yabigusezeranyije. "Israheli, tega amatwi! Uhoraho Imana yacu ni we Nyagasani wenyine. 'Urakunde Uhoraho Imana yawe n'umutima wawe wose, n'amagara yawe yose, n'imbaraga zawe zose. 'Amategeko nguhaye uyu munsi araguhore ku mutima.»
ZABURI (Zab 119 (118), 97.99,101-102,103-104,105-106)
Inyik/ Uzakunde Nyagasani Imana yawe,
n'umutima wawe wose,
kugira ngo uzagire ubuzima.
Mbega ukuntu nkunda amategeko
yawe!
Iminsi yose ndayazirikana.
Ubujijuke mburusha abarezi banjye bose,
kuko nakunze kuzirikana ibyemezo byawe.
Nanze gukurikira inzira zose z'ikibi,
kugira ngo nkomeze ijambo ryawe.
Ntabwo nacishije ukubiri n'amateka waciye,
kuko ari wowe uyantoza.
Mbega ngo amasezerano yawe arandyohera,
kurusha ubuki mu kanwa kanjye!
Amabwiriza yawe yampaye gusobanukirwa,
bituma nanga inzira zose z'ibinyoma.
Ijambo ryawe rimurikira intambwe zanjye,
rikaboneshereza inzira yanjye.
Narahiriye gukurikiza amateka atunganye waciye,
kandi ni na ko nzabikomeza.
ISOMO RYA KABIRI
Ibaruwa yandikiwe Abahebureyi (Heb 7, 23-28)
Bavandimwe, mu Isezerano rya kera 23abaherezabitambo bakurikiranye ari benshi kuko urupfu rwabatwaraga ; 24ariko We kuko ari uw'iteka ryose, ubuherezagitambo bwe ntibusimburanwaho. 25Ni cyo gituma ashobora kurokora burundu abamunyuraho bagana Imana, kuko abereyeho kubingingira iteka ryose.
26Uwo ni we koko muherezagitambo mukuru twari dukeneye w'intungane, w'umuziranenge, w'umuzirabwandu, utabarirwa mu banyabyaha, wakiriwe ahasumbye ijuru.
27Ntameze nk'abandi baherezabitambo bakuru bagomba gutamba buri munsi, bakabanza guhongerera ibyaha byabo bwite, bakabona
guhongerera iby'imbaga ; ibyo We yabigize rimwe rizima yitangaho igitambo ubwe. 28Abo Amategeko ashyiriraho kuba abaherezabitambo bakuru ni abanyantege nke, ariko Uwashyirishijweho indahiro yakuye Amategeko, ni Umwana w'Imana wuje ubutungane iteka ryose.
IBANGONDIRIMBO RIBANZIRIZA IVANJILI (1Yh4,8.7)
Alleluya Alleluya.
Imana ni urukundo:
ukunda aba yarabyawe n'Imana kandi akayimenya.
Alleluya.
IVANJILI
+ Mariko (Mk 12, 28b-34)
Muri icyo gihe, 28umwe mu bigishamategeko yegera Yezu aramubaza ati «Itegeko riruta ayandi ni irihe ?» 29Yezu aramusubiza ati «Irya mbere ni iri ngiri : Tega amatwi Israheli, Nyagasani Imana yacu ni We Nyagasani umwe rukumbi : 30Urajye ukunda Nyagasani Imana yawe n'umutima wawe wose, n' amagara yawe yose, n'ubwenge bwawe bwose, n'imbaraga zawe zose. 31Irya kabiri na ryo ngiri : Urajye ukunda mugenzi wawe nk'uko wikunda. Nta rindi tegeko riruta ayo yombi.» 32Uwo mwigishamategeko aramubwira ati «Ni koko Mwigisha, uvuze ukuri ko Nyagasani ari umwe rukumbi, kandi nta yindi mana ibaho uretse Yo yonyine. 33Kandi kuyikunda n'umutima wawe wose, n'ubwenge bwawe bwose, n'imbaraga zawe zose, ugakunda mugenzi wawe nk'uko wikunda, ibyo biruta ibitambo n'amaturo byose.» 34Yezu yumvise ko amushubije neza, aramubwira ati «Nta bwo uri kure y'Ingoma y'Imana.» Nuko ntihagira utinyuka kongera kugira icyo amubaza.


text:
Arashaka gusaba Gatanya kugirango bagurishe inzu
Bikunze kubaho ko abashakanye batumvikana mu bijyanye n’imitungo. Cyera abagore nta jambo akenshi babaga bayifiteho ariko kuri ubu siko biri kandi abagore bamaze gusobanukirwa uburenganizra bwabo. Gusa ntibibuza bamwe na bamwe gushaka uburyo bakora ibyo batumvikanyeho n’abagore babo.
Dore ikibazo umwe mu bakunzi b’agasaro.com batugejejeho ngo abasomyi bamugire unama :
Aha ibyikigihe ni danger.Aho umugabo abwira umugore kugurisha inzu batuyemo ari nayo yonyine bafite kandi bose bakora nta kibazo cy’ubukene kiri mu rugo. Umugore yabyanga, umugabo akajya gusaba divorce ngo igurishwe n’urukiko bayigabane. Ubwo mwamugira iyihe nama koko. Yemere bagurishe ngo adasenya akore iki koko. Ngo niwe MUTWARE W’URUGO agomba gukora ibyo shaka.
Niba nawe hari ubuhamya cyangwa inama ushaka kugisha abasomyi b’agasaro.com twandikire kuri agasaromagazine@gmail.com
photo : www.generations-plus
Ibitekerezo byanyu
-
-
Uko byagenda kose urugo rwabo rwamaze gusenyuka. Uyu mugabo afite gahunda ndende itarimo gukomeza kubana n’uwo bashakanye.
Umugore rero nagenzure amenye impamvu ituma uwo mutware ashaka gusahura urugo. ntatangare nasasangamo ihabara ndetse wenda n’abana amaze kubyara hanze.
nareke bagurishe kuko byibuza icyo gihe bazamuha icya 2 cy’umutungo niba aribyo basezeranye. uko biri kose uyu mugabo ntakiri uwe.
-
Niba nta kindi kibazo bafitanye uwo mugabo ashobora kuba afite ikibazo cy’ideni yahishe umugore we none akaba yaragize isoni zo kubimubwira za Bank Lambert akaba yaratanze inzu ho ingwate. Ariko se ntanamubwira impamvu zituma ashaka ko bagurisha ?
Kwemera ko bagurisha ngo adasenya byo nta gisubizo kirimo kuko numva rusa n’urwasenyutse kera niba umugabo chef warwo ahitamo gatanya kugirango abone umugabane we. Aho kwihambira namuhe iyo gatanya ashaka amategeko abagenere igikuru ni amahoro inzu Imana nimufasha azabona iye. Nareke kwihambira ku bintu no ku mugabo utamushaka ejo atazamugira nk’umwe wo muri Gasabo umugabo yishe akamuhinga hejuru akarima k’imboga
-
sekibi yagabye igitero mu rugo Nyagasani amube hafi arokore urugo rwe ashobora kuba
afite undi mugore winjiye mu buzima bw,umugabo we gusa ndumiwe abata ingo nibura ntibasigira ubusa umugore wa mbere n’abana babyaranye.baragenda gusa.nyuma bagaruka bagasanga nibura aho kuryama hagihari.mugenze buke umubaze ikibazo gitunguranye ahuye nacyo kuko wasanga yarafashe amafranga ya bank lambert ntamubwire akaba ari under pressure ya interets zimaze kugeraho .
burya pfs abagore bashaka abasore bafite amateka atangaje noneho ukagenda udecouvra buhoro buhoro ko ubana n’ikindi kiremwa.natuze amugendeshe gake amuvugishe anamwemerere ko yakwaka credit ku kazi akamufasha kwishyura ikimugoye gitumye ashaka gusubira mu bukode.binashobotse akaba yakwitabaza inshuti ye y’umugabo akamuneka ikimuhangayikishije.
-
Kumwemerera kugurisha no kutamwemerera ntacyo byamara mu mubano wabo kuko uwo mugabo yamaze gufata icyemezo gikomeye kandi kigayitse. Inama naha uyu mugore :
1)gufata umwanya wo kugenzura ashimitse impamvu umugabo ashaka kugurisha kuko iyo mpamvu irakomeye ituma umugabo AGURISHA INZU (kugira inzu ni ikintu gikomeye ni ishema n’umutungo ukomeye ku muryango)AKANAFATA UMWANZURO WO GUSENYA URUGO RWE.
2)gusenga Imana Ishoborabyose yo yashyizeho umugambi w’urugo
3)nabona umugabo ashimitse cyane ko batandukana kubera kugurisha yamuteza inshuti cg abo mumuryango ba bugufi bisangaho babafasha kujya inama. Bashobora kumufasha kurura umugabo akisubiraho ikindi yaba atanze abagabo hakiri kare ko we (umugore) Atari umupfapfa usenya urugo. Naho umugabo yakomeza inzira ye mbi yo gusenya ntawazakwikoma umugore ko yabaye indangare ntagishe inama hakiri kare.
4)mugore, uragomba guca akenge kuko uwo mugabo ushaka kugurisha inzu ukamwangira agahitamo kuyoboka inkiko gusaba gatanya, natabona gatanya ashobora kuguhitana. Ubwo ugihumeka kora ibishoboka byose urebe ko urugo rwawe rwasanwa, nakomeza gutsimbarara kukugurisha, musabe ko Atari ngombwa ko mutana ngo mubashe kugurisha ahubwo mubanze mujye inama uko muzakoresha amafaranga azava muri iyo nzu. Natsimbarara ntiyemere ko mujya inama cg ukabona ashaka kuguheza, mwemerere muzagurishe mugabane binyuze mu mategeko. Azaba akweretse ko atanyuzwe no gusangira umutungo nawe muburyo busesuye uzamusabe mujye murukiko muvangure umutungo kuko niwo murigupfa icyo gihe muzagurisha buri wese agire uwe mukomeze kubana. Ndakugira iyi nama kuko mushobora kugurisha umutungo we akawaya ugashiduka yafashe n’amadeni utazi ukazamufasha kwishyura.
5)ba umugore w’ubwenge umwereke ko wowe ushaka kubaka umutungo inzu itabatanya ariko na none mu bugwaneza umubwire ko ufite impungenge z’icyo cyemezo. Hamwe no gusenga n’umutima nama uzamenye igihe ukwiriye kwinjiza abandi bantu b’abizerwa mu kibazo cyanyu.


text:
Nkuko twakomeje kubibaganirira Imibonano mpuzabitsina nibimwe mubintu bikorwa n'abantu benshi kw'isi kandi bakabikora biherereye. muriyinkuru tugiye kubagezaho uburyo ushobora kubyitwaramo niba ujya ugira Umushyukwe ukabije.
Nkuko twabigaragaje munkuru zabanje,igitsina kiraryoha kandi kigira imbaraga nyinshi zituma umuntu ashobora guhubuka mu mwanya ashyutswe akaba yakora igikorwa kimunezeza aka kanya, amaso agahuma ,agacika intege zo gutekereza, akayoborwa n’imbaraga z’igitsina, ejo umushyukwe wamushiramo ,agasa n’uwasindutse inzoga akicuza impamvu yabikoze. Baca umugani mu giswahili ngo “Majuto ni mjuku.”
Gushyukwa bituma imisemburo,izamuka mu mubiri,amaraso akuzura mu mitsi y’ibitsina, umuntu agahumeka cyane ku buryo gutekereza kuri ejo hazaza biba bigoye.Muri uwo mwanya umugabo aba yimirije Igitsina gore imbere n’umukobwa yimirije igitsina gabo imbere ku buryo nta kindi ubwonko buba bugitekereza. Umuntu agomba kugira imyitwarire mu byerekeranye n’igitsina atarashyukwa ngo ajye ahora yiteguye ku buryo ashobora no kurota arimo guhuza ibitsina akaba yatekereza ku gakingirizo cyangwa niba ibyo agiye gukora nta ngaruka byamugirira. Wari warota wenda guswera cyangwa guswerwa ukabyibazaho?
Kwihangana no gutekereza ufite umushyukwe ukumereye nabi biragora pe, umuntu aba yumva igitsina cy'umukobwa cgwa umugore icyo ari cyose yabona yahuza nacyo, niyo mpamvu uzabona hari
Niba wumva ushaka gukora imibonano mpuzabitsina neza koko dore ibyo ugomba kwitwararika
-niba ukiri muto, ba uretse ibyo gukora imibonano ubanze ukure
2654 Views
Kwamamaza


text:
Rwanda | Ngoma: Abayobozi n’itangazamakuru barasabwa kuzuzanya
Urwego rw’ itangaza makuru rukoze neza uko bigombye ndetse n’urwego rw’ubuyobozi rugakora neza byuzuzanya n’itangazamakuru ni umusemburo w’iterambere.
Ibi ni bimwe mubyizweho mu mahugurwa yahuje abayobozi b’inzego z’ibanze zo mu karere ka Ngoma n’abanyamakuru bahugurirwa ku “ngingo y’itangazabutumwa rigamije iterambere†aribyo strategic communication for development.
Nk’uko byagaragajwe n’abahuguraga, ngo abayobozi b’inzego z’ibanze bakagombye kujya bafata umwanya bagasobanurira abaturage kuri gahunda zigiye kubakorerwa kuko ngo buri mpinduka ikenera igihe, atari ukubatura hejuru ibintu nk’aho nabo batazi gutekereza.
Ku ruhande rw’abanyamabanaga nshingwabikorwa b’imirenge nabo bari bitabiriye aya mahugurwa bo ngo aya mahugurwa abahaye icyerekezo cyo kugaragaza ibyo bakorera abo bayobora binyuze mu itangazamakuru.
Ni ku bw’iyo mpamvu muri uku kumenyesha abaturage gahunda zibagenewe itangazamakuru rishobora kugaragara muri iki gikorwa ndetse uru rwego rw’itangazamakuru rugakurikirana uko izi gahunda zishyirwa mu bikorwa nk’uko byateganijwe.
Nyuma yo guhugurwa no kumenya buri rwego inshingano zarwo abari bitabiriye aya mahugurwa batangaje ko bungutse byinshi birimo ko itangazamakuru n’inzego za reta byagakwiye gukorana neza kuko bose baharanira imibereho myiza y’umuturage.
Gusa ku kijyanye no gufata igihe kugira ngo impinduka zishyirwe mu bikorwa bamwe mu bayobozi b’inzego z’ibanze bavuze ko bitoroshye cyane nko ku gihugu gifite umuvuduko mu iterambere aho usanga ibintu bihindagurika vuba na vuba. Batanze urugero nko ku gihugu cy’u Rwanda.
Aha uwahuguraga yasubije ko kugira ngo abaturage bagirire icyizere ubuyobozi ari uko baba bahawe ijambo bityo ko n’ubwo gahunda yaba ari nziza iyo batabigizemo uruhare bituma batayiyumvamo cyane nk’uko byagenda bayigizemo uruhare.
Abanyamakuru b’ibitangazamakuru bitandukanye bikorera mu karere ka Ngoma nabo bari bitabiriye aya mahugurwa bavuze ko bungutse byinshi mu bibareba ndetse ko barushijeho kumenya inshingano zabo mu kurushaho kunoza umwuga wabo hagamijwe iterambere ry’umuturage.
kalisa Narcisse ushinzwe gukurikirana ibikorwa by’umuryango SFCG mu Rwanda yavuze ko aya mahugurwa bayategura bagamije kumvisha abayobozi ko ibyemezo bafata bigomba kugaragaramo n’uruhare rw’abaturage.
Aya mahugurwa akaba yarangiye atangwa hirya no hino mu turere dutandukanye kandi ngo hakaba hari ikizere ko azatanga umusaruro ugaragara.


text:
Nk’uko bisanzwe bigenda buri mwaka, Kiliziya gatolika mu Rwanda ihimbaza icyumweru cy’uburezi ku buryo iki cyumweru gitangira kwizihirizwa ku rwego rw’amashuri, amaparuwasi, amadiyosezi kugeza ku rwego rw’igihugu. Insanganyamatsiko y’uyu mwaka wa 2012 iragira iti : « Duharanire uburere bunoze, dutere imbere, tube indashyikirwa kandi dushishikarize urubyiruko kurangwa n’ubutabera n’amahoro ».
Muri Diyosezi gatolika ya Byumba icyumweru cy’uburezi kijihijwe mu mashuri no maparuwasi. Habaye amarushanwa mu bigo by’amashuri ku buryo abatsinze babonye ibihembo. Ku rwego rwa Diyosezi, umunsi wijihirijwe kuri Paruwasi Katedrale ya Byumba, ku wa 9/06/2012 naho ku rwego rw’igihugu ibirori byabereye ku Gikongoro kuri stade Nyagisenyi ku wa 16/06/2012.
Muri uyu mwaka wa 2012 Kiliziya gatolika yahisemo gufatanya n’abana, ababyeyi, abarezi n’abayobozi kugira ngo hanozwe neza umurimo wo kurerwa no kurera bityo ugirire akamaro abawukorerwa n’abawukora.
UBUREZI MU RWANDA
Kiliziya gatolika irishimira ko mu gihugu cyacu umubare w’abantu biga ugenda wiyongera ugereranyije n’igihe cyahise. Ikindi n’uko uburezi buhabwa abana muri iki gihe ari ubwo kububakamo ubushobozi n’icyizere cy’ejo hazaza. Uburezi bwiza ntabwo ari imyaka runaka umuntu amara mu ishuri ahubwo ni uburere avanamo. Muri iyi minsi yo guhimbaza no kwishimira uruhare rwa Kiliziya gatolika mu burezi, hari ibintu by’ingenzi abana, abarezi, ababyeyi n’abayobozi basabwa.
a) Icyo abana basabwa:
- Gukunda kwiga, bakumva ko aribo bifitiye akamaro mu bihe bizaza
- Gukunda abarezi no kubagirira icyizere
b) Icyo abarezi basabwa:
- Gukunda abana no kubatoza imico myiza
- Gukunda umurimo no kuwitangira
- Kumva ko kurera ari umuhamagaro atari akazi nk’akandi
- kumva ko abana bafashwa cyane n’ingero abakuru babaha kurusha amagambo tubabwira
c) Icyo ababyeyi basabwa:
- Gukurikirana uburere bw’abana babo.
- Guha abana n’abarezi ibyangombwa bituma buri wese arangiza neza inshingano ze.
d) Icyo abayobozi basabwa:
- Kuba hafi inzego zose zishinzwe uburezi
- kuganira n’inzego zose zirebwa n’uburezi no kugena politiki y’uburezi.
Ibi byose nitubigeraho bizatuma ahazaza hacu n’igihugu cyacu haba heza. Kugira ngo tunoze ibyo dukora, duharanire kuba indashyikirwa twisuzumira ku musaruro wa buri mwaka no ku mikurire y’abana. Tuzirikane ko uburezi bwubakiye ku burere n’ubutabera ari imbuto y’amahoro arambye, naho uburezi butagira uburere ari ugusenya igihugu atari ukucyubaka.
GUHIMBAZA ICYUMWERU CY’UBUREZI GATOLIKA
Ku rwego rwa Diyosezi ya Byumba, icyumweru cy’uburezi cyizihijwe ku wa 9/06/2012.
Uyu munsi mukuru wabimburiwe n’igitambo cya Missa cyayobowe na Musenyeri Alfred RUTAGENGWA, Igisonga cy’umwepiskopi wa Diyosezi ya Byumba, kuri Paruwasi Katedrale ya Byumba. Abayobozi bo mu nzego za Leta, ababyeyi, abarezi n’abanyeshuri bari babukereye. Nyuma ya Missa, ibirori byakomereje ku kibuga cya Groupe Scolaire de la Salle i Byumba.
Mu ijambo Padiri Antoine NGAMIJE MIHIGO ushinzwe amashuri gatolika yagejeje ku bari bateraniye mu birori, yatangiye agaruka ku nsanganyamatsiko y’umwaka «Duharanire uburere bunoze, dutere imbere, tube indashyikirwa kandi dushishikarize urubyiruko kurangwa n’ubutabera n’amahoro ». Yavuze ko impamvu nyamukuru y’umunsi ari uguha agaciro ireme ry’uburezi. Uburezi bufite ireme nibwo nkingi y’iterambere ry’abantu. Yasabye abana kwihatira kwiga. Bagafata abarimu nk’ababyeyi babo. Padiri Antoine yasabye ababyeyi guha abana babo umwanya, bagakurikirana uburere bwabo. Abarezi nabo basabwe gukunda abana baragijwe n’Imana bagatanga ingero nziza kuko ngo « kora ndebe iruta vuga numve ».
Mu bantu batandukanye bafashe amagambo harimo n’uhagarariye ubuyobozi bwa Leta, bashimiye kiliziya gatolika kubera uruhare rwayo mu guteza imbere ireme ry’uburezi. Bagejeje ku bana impanuro z’uko bagomba kwitwara kugira ngo babashe gutsinda neza amasomo yabo.
ICYUMWERU CY’UBUREZI KU RWEGO RW’IGIHUGU
Ku rwego rw’igihugu, icyumweru cy’uburezi cyijihijwe muri Diyosezi ya Gikongoro. Uyu muhango wabanjirijwe n’igitambo cya Missa Ntagatifu, wari witabiriwe n’abahagarariye uburezi mu rwego rw’igihugu na minisitiri ufite uburezi mu nshingano ze Dr. Biruta Vincent. Ku rwego rwa Kiliziya Gatolika mu Rwanda, hariho Umwepisikopi ushinzwe uburezi gatolika ari we Mgr Rukamba Filipo, abapadiri n’abihayimana. Abayobozi b’akarere ka Nyamagabe, abarezi ndetse n’imbaga y’abanyeshuri baturutse mu bigo bitandukanye byo muri Diyosezi ya Gikongoro bari babukereye.
Kuri uyu munsi icyari kigamijwe ni ugusubiza amaso inyuma bityo abantu bakareba aho uburezi buganisha abana b’abanyarwanda. Ireme ry’uburezi ni ijambo ryagarutsweho kenshi n’abafashe amagambo kuko u Rwanda rwifuza abana bafite uburere bunoze.
Mu ijambo yavuze Bwana Desiré MUNYAMBONERA, wari uhagarariye abarimu kuri uyu munsi yatangaje ko kubera ko mwarimu ahora afite ubushobozi buke bituma asuzugurwa akitirirwa ibintu bigayitse nko kuvuga ngo : intoryi nizo nyama za mwalimu, izina rya Mwalimu nka Gakweto n’ibindi.
Ku bibazo nk’ibi bijyanye n’ubushobozi buke bwa mwarimu, Dr BIRUTA Vincent, Ministri w’uburezi yavuze ko abarimu bafite agaciro kanini, ko bashyigikiwe ndetse « MWALIMU SACCO » akaba ari bo ibereyeho. Ndetse yavuze ko umushahara wa mwarimu wongerewe akaba ari mu rwego rwo gufasha mwarimu kwiteza imbere. Ministri yashimiye Kiliziya gatolika kubera uruhare rwayo mu guteza imbere uburezi bw’abana bose harimo n’ababana n’ubumuga.
Mgr Rukamba Filipo, Umwepisikopi ushinzwe uburezi muri Kiliziya Gatolika, yabanje gushimira abaje muri ibyo birori bose. Yavuze ko Imana yaremye umuntu mu ishusho yayo bityo rero akaba akwiriye agaciro kamukwiye. Ni ukubera iyo mpamvu, kiliziya gatolika ntawe iheza mu burezi itanga.
Muri ibi birori abanyeshuri bitwaye neza bahawe ibihembo bigizwe n’ibikoresho by’ishuri.
Représentation de l'Enseignement catholique, Byumba


text:
Nyuma yo gusanga hari abana badasobanukiwe uburenganzira n’inshingano zabo bagahohoterwa ariko bikagirwa ibanga bumva ko ariko byakagombye kugenda, SOS Rwanda ku nkunga ya Danemark yakoze umushinga w’imyaka ine wo kwigisha abana uburenganzira n’inshingano zabo ndetse no guhugura abarezi n’ababyeyi bakumva ko abana bakwiye kugira uruhare mu bibakorerwa.
Ubwo hasuzumwaga impinduka uyu mushinga wagize kuva mu mpera za 2014 kugeza ubu, mu turere tune ukoreramo twa Gasabo, Gicumbi Nyamagabe na Kayonza, hagaragajwe ko abana basigaye bagira uruhare mu bibakorerwa ndetse ko nyuma yo gusobanukirwa uburenganzira bwabo bagaruye bagenzi babo mu ishuri.
Umuyobozi ushinzwe porogaramu muri SOS Rwanda, Murangira Gakuba Franklin, yagaragaje ko abarezi nk’imboni z’abana babanje guhugurwa.
Ati “ Twabanje guhugura abarimu bo ku bigo 130 umushinga ukoreramo, nabo ku mashuri hari ubwo babaga badasobanukiwe n’uburenganzira bw’abana n’inshingano zabo bakababangamira."
Yongeyeho ati "Umusaruro twabonye ni uko abana bagaragaza ibibabangamiye kuko bamenye uburenganzira bwabo kandi bakoze n’ubuvugizi ku bandi bana hamaze kugaruka 1900 bari baratakaje amashuri bigizwemo uruhare n’abana bagenzi babo.”
Iyadede Rose, umuhuzabikorwa w’uwo mushinga ugamije gutuma abana bamenya uburenganzira bwabo bakagira n’uruhare mu bibakorerwa, yavuze ko hari n’abana bandikishijwe kubera ubukangurambaga bwakozwe
Ati “ Kuko muri club z’abana bigiramo byinshi abana badufashije kumenya ko hari abana batandikishijwe, maze ku bwo gukorana n’ubuyobozi bw’inzego z’ibanze abana 3300 bo mu miryango 159 babasha kwandikwa mu bitabo by’irangamimerere .”
Ku ruhande rwa Komisiyo y’Igihugu ishinzwe abana, Mukankiriho Immaculee, yatangaje ko nka NCC bishimira umusaruro w’umufatanyabikorwa wabo SOS kuko hari aho bo ubwabo baba batabashije kugera.
Ati “ Nka NCC turashimira umusanzu w’abafatanyabikorwa bacu, SOS Rwanda turakorana cyane, icyo uyu mushinga wagezeho ni uko watumye abana bamenye uburenganzira n’inshingano byabo, bakabimenyesha n’abandi kandi bakaba bahamya ko kugira uruhare mu bibakorerwa byabagiriye umumaro.”
Umurezi ku Rwunge rw’Amashuri rwa Kabuye Catholique, Kubwimana Marcellin, mu Murenge wa Jabana muri Gasabo yemeza ko nk’abarimu hari ibyo batumvaga ko bibangamira abana mu bihano babahaga.
Ati “ Hari ubwo umurezi yahanishaga umwana kumusohora mu ishuri kandi abandi barimo kwiga, twabonye ko tuba tubangamiye uburenganzira bwe kuko ushobora kumuhana amasomo ashoje ariko ntumuvutse kwiga aribyo byamuzanye kandi ari uburenganzira bwe."
Ku ruhande rw’abanyeshuri, Karasira Yves, w’imyaka 17 wiga mu rwunge rw’Amashuri rwa Rebero yatangaje ko icyo yishimiye muri uyu mushinga ari uburyo ibitekerezo by’abana bihabwa agaciro.
Mu turere umushinga ukoreramo bafata ikigo cy’amashuri abanza n’ayisumbuye muri buri murenge, buri club ikaba igizwe n’abanyeshuri 40 hakiyongeraho imboni z’umwana aribo barimu batandatu kuri buri kigo.
Umushinga watangiye muri 2014 , umaze kugera ku bana 5200 uzasozwa mu 2018 ugeze ku bana basaga ibihumbi birindwi.


text:
Iki gitaramo cyabaye mu ijoro ryo ku wa Gatanu, tariki, 15 Ukuboza 2017, cyitabiriwe n’abiganjemo urubyiruko ryiga muri iyo kaminuza ndetse n’abantu basanzwe bakunda ibikorwa by’imyidagaduro by’umwihariko ishyigikira ikanagaragaza ubwiza bw’umuco gakondo.
"Indahigwa Twataramye" ni igitaramo cyaranzwe n’uburyohe ku bakitabiriye binyuze mu nganzo y’iri torero, ryakanyujijeho mu mbyino zinogeye ijisho, umudiho ndetse n’ibicurangisho gakondo byashushanyirije urubyiruko rwitabiriye uko kera bataramaga bagakesha bibukiranya n’indangagaciro.
Igitaramo cy’Itorero Indahigwa cyari cyatumiwemo abahanzi bandi batandukanye barimo umukirigitananga Deo Munyakazi wanyuze abitabiriye mu nganzo ijyanye n’umurya uryoheye amatwi ndetse n’umusizi Tuyisenge Olivier wataramye bakizihirwa biyungura n’ubumenyi mu buvanganzo nyemvugo.
Iradukunda Moses ushinzwe itangazamakuru mu itorero Indahigwa yabwiye IGIHE ko iki gitaramo cyasigiye urubyiruko rwakitabiriye ubutumwa bwo kudatatira igihango mu gukunda no gusigasira ibyiza by’umuco nyarwanda n’imyidagaduro iwuranga.
Yagize ati "Intego nyamukuru y’igitaramo ni ugushishakariza urubyiruko gukunda no gusigasira umuco. Mwabonye ko abakitabiriye benshi ari abanyeshuri biganjemo urubyiruko gusa amarembo twayuguruye kuri bose bakunda imbyino n’igitaramo cya kinyarwanda. Ubutumwa bw’ingenzi itorero ryifuje gutanga ni ukwibutsa bagenzi babo ari bo urubyuruko ko ari bo shingiro ry’umuco kandi ko ari bo bafite inshingano zo kuwuteza imbere."
Iki gitaramo cyitabiriwe n’abantu batandukanye barimo Mukeshimana Claude wari uhagarariye Ralc washimiye itorero umuhate rishyira mu gukundisha umuco urundi rubyiruko ndetse n’Umuyobozi w’Abanyeshuri muri IPRC, Gasigwa Emmanuel, washimangiye ko "Indahigwa" ari izina ry’ubutore ku banyeshuri bose b’iyo kaminuza.
Itorero Indashyikirwa ryatangiye ibikorwa byo gukundisha umuco abanyeshuri ba Kaminuza ryashinzwe mu 2015, muri uyu mwaka ryaherukaga kwegukana umwanya wa mbere mu matorero y’imbyino n’umuco mu zindi kaminuza. Rifite intego yo kuba igicumbi cy’umuco no gusabagiza ibyiza byawo mu rundi rubyiruko.


text:
Rwanda : Gisagara: Inama njyanama y’akarere yashyizeho amabwiriza ngenderwaho mu gukemura ibibazo by’amasambu
Mu kwezi kwa Kamena, inama njyanama y’akarere ka Gisagara yashyizeho amabwiriza agomba kugenderwaho kugirango habashe gukemurwa ibibazo by’amasambu biri mu mirenge imwe n’imwe y’aka karere.
Mamba, Gikonko na Gishubi ni imwe mu mirenge y’aka karere yakunze kugaragaramo by’umwihariko ibibazo by’amasambu hagendewe ku bintu bitandukanye birimo gutiza no gutanga ubutaka kwagiye kuba hagati y’abaturage.
Aya mabwiriza kandi ngo areba abaturage bahunze Igihugu guhera 1994, nyuma utwahoze ari Uturere twa Gikonko, Kibingo, Save na Mugombwa tugatanga, tukanatiza ubutaka n’umutungo byatwo abandi baturage bifuzaga kububyaza umusaruro cyangwa tukabatuzamo. Aya mabwiriza areba kandi abaturage bigabije ubutaka n’umutungo uburiho.
Ku kibazo cy’ubutaka n’umutungo by’abahunze Igihugu guhera 1994 bugatangwa cyangwa bugatuzwamo abandi baturage, none bukaba busabwa n’ababuhoranye, amabwiriza avuga ko mu gihe abahawe, abatujwe mw’isambu bubatsemo amazu cyangwa ibiraro, isambu igabanywamo kabiri maze bagaherera ahari amazu cyangwa ibiraro byabo ikindi gice kigahabwa abahoze bahatuye mbere y’uko hatuzwa.
Mu gihe ufite ubutaka ubu yaba yarabuguze n’uwahawe cyangwa uwatujwe n’ubuyobozi bwavuzwe haruguru, uwabuguze akaba yarubatsemo amazu cyangwa ibiraro, isambu igabanywamo kabiri uhafite ubu agahitamo mbere naho uwahahoranye agaherera ku rundi ruhande.Mu gihe nanone ufite ubutaka ubu yaba yarabuguze n’uwahawe cyangwa uwatujwe n’ubuyobozi bwavuzwe haruguru, kugeza ubu akaba atarubatsemo; ubutaka bugabanywamo kabiri ubufite agahitamo mbere.
Igabanywa rivugwa muri iyi ngingo ngo rishingira ku bisabwa n’iteka rya Minisitiri rigena uburyo isaranganya ry’ubutaka rikorwa.
Ku kibazo cy’ubutaka n’umutungo by’abahunze Igihugu guhera muri 1994 bugatizwa abandi baturage, ubu bukaba busabwa n’ababuhoranye, mu gihe uwatijwe isambu nta nyubako yashyizemo, asubiza isambu yose, uwatijwe isambu agashyiramo inyubako ahabwa ahari inyubako n’ingohe z’urugo ahasigaye hagasubizwa nyiri isambu wa mbere, uwatijwe isambu akayigurisha, uwaguze akaba yarubatsemo amazu cyangwa ibiraro, ahabwa ahari amazu cyangwa ibiraro n’ingohe z’urugo ahasigaye hagasubizwa nyiri isambu wa mbere naho mu gihe uwatijwe isambu yayigurishije, uwaguze akaba atarubatsemo amazu cyangwa ibiraro asubiza isambu yose.
Ku kibazo cy’ubutaka n’umutungo by’abahunze Igihugu guhera 1994 abandi bakabwigabiza, ubu bukaba busabwa n’ababuhoranye, uwigabije isambu, mu gihe atayituyemo, atarubatsemo amazu cyangwa ibiraro ayisubiza yose n’umutungo uyiriho, uwigabije isambu akaba ayituyemo, yarubatsemo amazu cyangwa ibiraro asubiza isambu agasigarana ahari inyubako ariko akahatangira ingurane, uwaguze n’uwigabije isambu, akaba adatuyemo, atarubatsemo amazu cyangwa ibiraro ayisubiza yose n’umutungo uyiriho naho uwaguze n’uwigabije isambu akaba ayituyemo, yarubatsemo amazu cyangwa ibiraro asubiza isambu agasigarana ahari inyubako ariko akahatangira ingurane.
Abaturage b’iyi mirenge bo ariko ntibumva ibintu kimwe kuko hari abavuga ko ibikorwa ari ukuri abandi bakavuga ko ibyo amabwiriza avuga batabirengaho n’ubwo ngo atariko baba banyuzwe nibyavuyemo.
MUKAKIBIBI atuye mu murenge wa Gishubi avuga ko kuba isambu yitwaga iy’iwabo igomba kugabanywamo kabiri kubw’ikibazo cy’uko yavuye mu buhungiro agasanga haratujwemo abandi bantu bitamunyuze, gusa nanone ngo ntiyifuza ko abo bantu bangara ku gasozi ariko ngo Leta yareba ahandi ibashyira hadafite banyiraho.
Aragira ati “Jye mbona isambu mfite itankwira n’abana banjye 3, ariko nanone simvuze ngo abantu batujwe mu isambu y’iwacu bakurwemo, icyo mvuga ni uko Leta ishobora kubashakira ahandi hadafite abahatuye maze bakahahabwaâ€
MURENGERANTWALI Ildephonse utuye mu murenge wa Gikonko we avuga ko ubutaka bwabaye buto ndetse n’abaturage bakaba bararushijeho kwiyongera bityo bakaba bagomba gusaranganya ubutaka bafite.
Ibi Ildephonse yavuze kandi akaba abihuza n’ubuyobozi buvuga ko abaturage bagomba gusaranganya ubutaka buhari kuko ari benshi bwo bukaba buto.
Ubuyobozi bw’Akarere bugena kandi bugakurikirana ishyirwa mu bikorwa ry’aya mabwiriza n’ufite kujurira yemererwa kugana ubuyobozi ikibazo cye kikigwaho.


text:
ISOMO RYA MBERE
Igitabo cy’Ubuhanga (Buh 18, 14-16 ; 19, 6-9)
18,14Igihe ituze ryari ritwikiriye ibintu byose, n’ijoro ririmbanyije, 15ijambo ryawe ry’irinyabubasha nk’umurwanyi w’indatsimburwa, riva mu ijuru ku ntebe ya cyami risimbukira mu gihugu cyavumwe, 16ryitwaje inkota ityaye, ari rya teka ryawe ridasubirwaho. Rihageze rirahagarara maze isi yose riyuzuza imirambo : ryakoraga ku ijuru, rigakandagira ku isi.
19,6Koko rero, ibiremwa byose uko bingana muri kamere yabyo, byongeye kuremwa bundi bushya bikurikije amategeko yawe, kugira ngo abana bawe bakomeze kubaho. 7Nuko babona igihu gitwikiriye ingando, ubutaka bwumutse butumburuka ahahoze amazi, Inyanja y’umutuku ihinduka inzira nyabagendwa, imivumba yibirinduraga ihinduka ikibaya cy’ibyatsi bitoshye, 8ari na ho umuryango wawe wose wanyuze, urinzwe n’ikiganza cyawe, maze bibonera n’amaso yabo ibikorwa byawe by’agatangaza. 9Nuko bakwirwa urwuri nk’amafarasi, basimbuka nk’utwana tw’intama bagusingiza wowe Nyagasani, Umukiza wabo.
ZABURI (Zab 105 (104), 2-3, 36-37, 42-43)
Inyik/ Nimwiyibutse ibikorwa bihebuje by’Uhoraho.
Nimumuririmbire, mumucurangire,
Nimuzirikane ibitangaza yakoze ;
nimwishimire izina rye ritagatifu,
muhimbarwe, mwebwe abashakashaka Uhoraho !
Nyuma anangura icyitwa uburiza cyose mu gihugu,
n’abana b’imfura bibarutse bakiri abasore.
Nuko ahakura abe bitwaje feza na zahabu,
nta n’umwe uhutaye mu miryango yabo.
Koko yibutse isezerano rye ritagalifu,
yagiriye Abrahamu umugaragu we !
Nuko yimura umuryango wishimye,
intore se zisohokana urwamo rw’impundu.
IBANGONDIRIMBO RIBANZIRIZA IVANJILI (2 Tes 2, 14)
Alleluya Alleluya.
Imana ibigirishije Inkuru Nziza twamamaza,
iduhamagarira gusangira ikuzo ry’Umwami wacu Yezu Kristu.
Alleluya.
IVANJILI
+ Luka (Lk 18, 1-8)
Muri icyo gihe, 1Yezu acira abigishwa be umugani, abumvisha ko ari ngombwa gusenga iteka batarambirwa. 2Nuko aravuga ati « Mu mugi umwe hari umucamanza utatinyaga Imana, ntiyubahe n’abantu. 3Muri uwo mugi hari n’umupfakazi wazaga kumubwira ati “Nkiranura n’uwo duhora tuburana ! 4Amwirengagiza igihe kirekire. Ageze aho aribwira ati “N’ubwo ndatinya Imana bwose kandi singire uwo nubaha, 5uriya mupfakazi wandembeje ngiye kumucira urubanza rwe rurangire, areke guhora aza kumena umutwe.” » 6Nyagasani arongera ati «Nimwumve ibyo uwo mucamanza mubi avuga. 7Imana se ni Yo yarangarana intore zayo, ntizirengere kandi ziyitakambira amanywa n’ijoro ? 8Ndabibabwiye : izabarenganura vuba. Ariko se, igihe Umwana w’umuntu azazira, azasanga hakiri ukwemera ku isi ? »